text:
कन्यादान एक एहन समस्या अछि जाहिसँ ने कोनो काल आ’ ने कोनो समाज अप्रभावित रहल अछि । राजा जनककेँ सेहो कन्यादानक समस्या भेल छलनि । मुदा, पहिने वरणक सुविधा छल जे सामाजिक, राजनैतिक आ’ ऐतिहासिक कारण सभसँ समाप्त भए गेल । समयक सङ्ग नव–नव समस्या उत्पन्न होअए लागल । ओहि समस्या सभमे प्रमुख अछि- बहुविवाह, अनमेल विवाह, बाल–विवाह एवं विवाहमे दहेज वा लेन–देन । दहेज एवं लेन–देनक समस्याक गर्भसँ एक और समस्या आधुनिक कालमे जनमल जे पकड़ुआ विवाह थिक । एहि विषय पर प्रस्तुत अछि सौ स बेसी किताबक संपादन क चुकल रमानंद झा रमन क इ महत्वपूर्ण आलेख जे अरुन्धती देवी लिखित एवं 1936 ई. मे प्रकाशित ‘मिथिलाक विदुषी महिला’क द्वितीय संस्करण 1912 ई. भूमिका थिक।
बहुविवाह
मिथिलामे बहुविवाहक कारण पञ्जीप्रथाकेँ मानल जाइत अछि । एहि प्रथाक प्रारम्भक प्रसङ्ग मातान्तर अछि । किछु गोटे मिथिलाक महान दार्शनिक कुमारिल भट्टकृत ‘तन्त्रवार्तिक’मे उल्लिखित ‘समलेख्य’क विकसित रूप मानैत छथि । जखन अपन–अपन वंश–अभिलेखक रखबाक क्षमताक अभाव होअए लगलैक, एक सुयोग्य एवं सक्षम व्यक्तिकेँ तकर दायित्व देल गेलनि, ओएह व्यक्ति पञ्जीकार भेलाह । कारण जे हो, मुदा सम्प्रति पञ्ची–प्रबन्धकेँ मिथिलाक कर्णाटवंशी राजा हरिसिंह देवक (1307–1324 ई.) सङ्ग जोडि़ ओहिना देखल जाइछ, जेना बङ्गालमे कुलीन प्रथाकेँ बल्लाल सेनक सङ्ग जोडि़ देखल जाइत अछि । समाजक प्रमुख राजा होइत छलाह, तेँ पञ्जी प्रबन्धपर सेहो हुनक रुचि आ’ शासकीय प्रयोजनक प्रभाव पड़ैत रहल । मैथिल ब्राह्मण एवं कर्णकायस्थमे सांस्कृतिक समानता छल, एहि दूनू जातिक वैवाहिक सम्बन्ध अन्य क्षेत्रीय ब्राह्मण वा कायस्थक सङ्ग नहि होइत छलैक, तेँ एही दू जातिक पञ्जी–व्यवस्था विकसित भेल एवं अद्यावधि प्रभावी अछि ।
उपनिवेशवादी शासक अपन वर्चस्वक लेल ‘डिवाइड एवं रूल पालिसी’ अपनौलक । देशकेँ बंटलक । मिथिलाक परवर्ती राजालोकनि अपन वर्चस्वक लेल सामाजिक समरसताक सूतकेँ खींचि ब्राह्मण–समाजक विभाजन कएल । विभेदमूलक ई विभाजन सामाजिक असन्तोषक कारण बनल आ’ अद्यावधि ओहिसँ मुक्त नहि भेल अछि । कविवर सीताराम झा प्राय: ओही सामाजिक विकृतिकेँ देखि लिखने छल होएताह– ‘पाँजिक गर्वपर माँजी जनौ, न पुनि आँजी–सिधी न सिखलौं ।’-उपदेशमाला (शान्तरस), पृ.सं.6, द्वतीय आवृत्ति, 1954 ई.
तथाकथित निम्नश्रेणीक बहुसंख्यक ब्राह्मण–समाजमे कतेको गोटे विद्यावन्त एवं श्रीसम्पन्न छलाह, तथापि सामाजिक जीवनमे ओ प्रतिष्ठा नहि छलनि, जे उच्चवर्गक अपाटहुकेँ प्राप्त छल । किन्तु आर्थिक सम्पन्नता अपन बाट ताकि लेलक । कहि सकैत छी जेना आइ–काल्हि श्रीसम्पन्न आ’ प्रभावशाली बापक बेटा पर्याप्त ‘डोनेशन’क बलपर नीकसँ नीक शिक्षण–संस्थानमे नामांकनमे सफल भए जाइछ, ओहिना उच्चश्रेणीक ब्राह्मणक सङ्ग वैवाहिक सम्बन्ध स्थापित भेलापर सामाजिक प्रतिष्ठा अर्जित कए लेबाक बाट प्रशस्त भए गेलैक । एहिसँ आर्थिक जगतक माङ्ग आ’ आपूर्ति सिद्धान्त सामाजिक जीवनमे फलित होअए लागल । ओसब दोसर, तेसर चारिमसँ पचास–साठि टा धरि विवाह कए अपन जातिकेँ भजबैत रहलाह । विवाह नहि बिकाए लगलाह । एहिसँ मैथिल ब्राह्मण समाजमे
एक नब वर्गक जन्म भेल । नामकरण भेलनि ‘बिकौआ’ ।
r. Jata Shankar Jha, ed. K.P. Jayaswal Commemoration Volume, – ‘An early attempt at Marriage Reform in Mithila, 1981, P. No. 534 – “At that time the Srotriyas and Yogas commanded great prestige. Even otherwise influencial, zamindars of the lower order of brahamans could not hope for such prestige. But money showed its power and gragually a way out was found. Now a brahaman of low order could also improve his position by matrimonial relationship with the members of the superior order. The affluent among them began to avail themselves of this facility for upgradation. But it soon created a somewhat competitive situation. Because of the great esteem in which the brahmans of high rank were held there were really very few of them who could be pursuaded to degrade themselves by contracting matrimonial relationship with low brahamans for the sake of such an undue prominence to those brahmans that they made marriage a profession. They came to be known as Bikauas that is purchasable. But they differed from the purchasable commodity in one respect. Even after receiving their price in full they were never under disposal of the purchasers. They sold themselves only for the marriage.”
बिकौआकेँने पत्नीक प्रति प्रेमभाव रहैत छलनि आ’ ने सन्तानक प्रति दायित्वबोघ । राजस्व कर्मचारी जकाँ सालमे एक बेर जाए ससुर अथवा पत्नीसँ कर ओसूलि अनैत छलाह । काज पड़लनि तँ ओहिमेसँ ककरो राखिओ लैत छलाह । अन्यथा, ओ आजीवन नैहरेमे रहैत छलथिन । एहनहि स्थितिमे लोक कहय लागल छल होएत, ‘जकरे सैं मानै, सेहे सोहागिनि ।’
अपना सबहक ओहिठाम एकटा कहबी छैक, ‘अगहनमे मूसोकेँ सात टा बौह’ । ई सम्पन्नताक द्योतक थिक । ब्राह्मण सबहक सम्पर्क सामान्यत: राजकुलसँ भए जाइत छलनि । ओ अपन आश्रयदाताकेँ एकसँ बेसी पत्नीक सङ्गे सुखोपभोग करैत देखैत छलाह । रानीक सहचरीक रूपमे सैकड़हु ललित–लवङ्गी सब हुनक रनिवासमे रहैत छलथिन । सहज–जीवन आ’ उच्चविचारक मन्त्री अथवा राजपुरोति केँ आर्थिक सम्पन्नता तँ भइए जाइत छलनि, कतेक दिन अपन जीहकेँ जँतने रहितथि ।
बिकौआ प्रथाक मिथिलाक समाजपर प्रलयंकारी प्रभाव पड़लैक । एहि प्रभावक विस्तृत वर्णन जॉर्ज अब्राहम ग्रिअर्सनक रिपोर्टमे अछि ।
15th December, 1878 George Abraham Grierson, Sub-divisional Officer of Madhubani recorded about poligamy among the Maithil Brahmans – “Among Maithil Kulin Brahmans, those who go by the name of Bikaua marry 25 or 30 wives of a low family simply as a monetary speculations. They bring the first wife home and leave the others at their own house. Once a year or when convient they go on tour to their father-in-law’s houses and demand money from their wives or their (wives) parents, which they consider a laudable means of livelihood.
The most serious aspect of the system was that by the death of one Bikaua a large number of women became widows. An enquiry conducted by the Madhubani Sub-Anjuman in 1876, revealed that by the death of only 54
Bikauas as many as 665 women, some of tender age and others in the prime of life, has become widows. Since remarriage was prohibited they passed their lives ‘ cursing their husbands as well as their living parents. The case of two Bikauas has been specially mentioned in the proceedings – one of village Koilakh, aged about 50 years, who had married 35 wives the other of Ramnagar aged about 40 years, who had married 14 wives.”
एक बिकौआक मृत्युपर पचास धरि विभिन्न आयुवर्गक हुनक पत्नी विधवा भए जाइत छलथिन । आ’ हुनक जेठपुत्रकेँ विमाताक श्राद्धसँ स्वाच्छन्न नहि भेटैत छलनि ।
मनुस्मृतिमे बहुविवाह अनुचित मानल गेल अछि । एतेक धरि जे कोन–कोन परिस्थितिमे दोसर विवाह करबाक चाही तकरो विधान अछि । ओ कहैत अछि जे जाहि कुलमे नवविवाहिता कन्या अथवा पुतहु शोचमे हो, ओहि कुलक विनाश सुनिश्चित अछि, विनाशक कारण धनक्षय – राजकृत अथवा दैवकृत भए सकैत अछि । आ’ जतय ओ सुखी रहैत छथि, सभ क्षेत्रमे संवृद्धि होइत छैक ।
शोचन्ति जामयो यत्र विनश्यत्याशुतत्कुलम् । न शोचन्ति तु यत्रैता वर्धते ताद्सर्वदा । मनुस्मृति, अध्याय 3, श्लोक 57. याज्ञवल्क्यस्मृति सेहो बहुविवाहक सर्वथा प्रतिकूल अछि । किन्तु मिथिलाक पण्डित आ’ शास्त्रकार ब्राह्मण समाज बहुविवाह करैत–करबैत रहलाह । मिथिलाक समाजकेँ गर्तमे धकेलैत रहलाह ।
बहुविवाह: उन्मूलनक प्रयास
मिथिलामे प्रचलित बहुविवाह कुप्रथाक उन्मूलनक प्रयासकेँ चारि चरणमे बाँटि देखि सकैत छी –
- राजा माधव सिंहक प्रयास,
- मुंशी प्यारेलालक प्रयास,
- अखिल भारतीय मैथिल महासभाक प्रयास, एवं
- आधुनिक शिक्षाक प्रभाव ।
- राजा माधव सिंहक प्रयास
सामाजिक कुप्रथाक उन्मूलनक क्षेत्रमे आजीवन प्रयत्नशील राजा माधव सिंह (1775–1807 ई–) बहुविवाहपर कानूनी प्रतिबन्धक हेतु दिवानी अदालत, सरकार तिरहुतसँ अनुरोध कएल जे चारिसँ बेसी विवाहपर रोक लगा देल जाए ।
Seal of Qazi Mozaffar Ali
Goshwara Seal of Adalat
No. 10436 Diwani Zila Tirhut
( Notification under the seal of Adalat Diwani, signed by the Judge in English character, Dist. Tirhut) Issued that the Vakil on behalf of Raja Madho Singh filed a petition to the Judge which revealed that Brahmans individually marry some fifty or sixty ladies and give them up at their respective native places. On account of excess in marriage they (brahamans) cannot manage for their maintenance. The ladies concerned, due to negligence and carelessness of their husbands, suffer a great of trouble and distress in their prestige and honour, and do not file their grievances in Adalat for redressals, it is proper in every respect for the court to inflict condign penalty or punishment on them.
Hence, it is hereby notified to all the Brahamans and Panjiars of Sarkar Tirhut that they are prohibated to have more than four ladies in their matrimony. If it is known to the Government that the aforesaid Brahamans have done otherwise and get more than four ladies in marriage, they will be (penalized) for such heinouscrimes.
Dated the 26th August 1795 (5th Bhado 1200 f.)
हुनक तर्क छल जे एहिसँ समाजमे कुप्रथाजन्य विकृति पसरैत अछि । दिवानी जिला तिरहुत द्वारा 26 अगस्त 1795 ई– (5 भादो 1200 एफ–) केँ बहुविवाहक विरुद्ध आदेश पारित कए कहल गेल जे एहि आदेशक उल्लंघनकर्ताकेँ दण्डित कएल जाएत । किन्तु बिकौआ प्रथाक समर्थक अदालतक एहि आदेशपर कान–बात नहि देलनि । पुन: राजा माधव सिंह अदालतक समक्ष एहि समस्याकेँ आनल । सरकार तिरहुतक दिवानी अदालत 9 जुलाइ, 1798 ई. केँ पुन: आदेश कएलक । ओहिमे कहल गेल अछि जे एहि आदेशक उल्लंघन करताह एवं सिद्ध भए जाएत तँ कठोर दण्ड भेटतनि ।
Seal of Qazi Mozaffar Ali 1198 H
Goshwara Seal of Adalat Diwani
No. 10437 Zila Tirhut
A copy of promulgation sealed with Adalat Diwani under the signature of Judge, Zila Tirhut, in English character runs as follows:
That Dular Chand, Vakil on behalf of Raja Madho Singh, applied stating that the Brahamans of Sarkar Tirhut married individually some forty, fifty and sixty ladies formerly and left their wives to their respective places and could not care for their maintenance due to excess in their marriage, so much so that they never took notice of their well-being and the ladies in question on account of inattention of their husbands suffered untold difficulties for subsistenance and led their lives in great miseries and that in order to maintain their honour and chastity, they did not put forth grievances against them in the court.
Consequently, since the time of the council, it had been decided that none should marry more than four ladies and the Panjiars who have been previously employed had already given their solemn engagement for the same, and it had remained sound and vital. In 1200 f. some of the Brahamans desired to have more than four ladies in their marriage. Thus order was issued by the Judge Mr. John Niff, on the petition filed by the Vakil of my client directing the Brahamans to abide by the order previously passed by the council.
Now, on the other hand although Kirti Nath Jha, resident of village Koilakh Pargana Bhaur, Chandradeva Jha, resident of village Singion Pargana Jarail and Dharmdhar Mishra of the said village Koilakh, Brahamans of Sarkar Tirhut have ……..already been forbidden by Adalat, they have not been moralized and turned to shameful remorse rather they have been defiant to do against the court. They are simply bent upon wedding more than the usaual custom and never abstain from it.
Hence, it is hereby notified that since the date of issue of this notification, the Brahamans or the Panjiars of Sarkar Tirhut are warned not to get more than four wives as being permissible. In case of ignoring this mandate, if any one would be found to have more than four wives and the court will be aware of this with genuine evidence, the life and property of the accused will be put into hazard and there will be no way to have rescue.
Dated 9th July,1798 AD.
Quoted in K.P. Jayaswal Commemoration Volume,1981, P.No.536
बहुविवाहक रोकबाक सम्बन्धमे राजा माधव सिंहक एहि प्रयासक प्रशंसा राजा राममोहन राय सेहो कएने छथि ।
Selected Works of Raja Ram Mohun Roy, Publication Division, Govt. of India, 1977 – “The horror of this practice(Poligamy) is so painful to the natural feelings of men that even Madhav Singh, the late Raja of Tirhoot (though a Brahman himself), through compassion, took upon himself (I am told) within the last half century, to limit Brahmans of his estate to four wives only.”
एहिसँ ई सिद्ध होइछ जे राजा राममोहन रायसँ पहिने विवाह सम्बन्धी सामाजिक कुप्रथाक उन्मूलनक प्रयास राजा माधव सिंह कएने छलाह ।
अठारहम शताब्दीक मिथिलामे सामाजिक सुधारक क्षेत्रमे एक और महत्त्वपूर्ण प्रयास भेल छल । मिथिलाक विभिन्न क्षेत्रमे बसल सोति समाजक लोककेँ दरभंगाकेँ केन्द्रमे राखि बीस मीलक परिधिमे बसाएब । जे पछाति ‘सोतिपुरा’क नामसँ ख्यात भेल । सोति लोकनि अपन जातीय प्रधान दरभंगाक राजा–महराजाकेँ मानि लेल आ’ ओहो सोति समाजक खिआल राखय लगलाह । वैवाहिक सम्बन्ध स्थापित करबामे राजाक अनुमति आवश्यक कए देल गेलैक ।
Prof. Hetukar Jha, ed. Autobiograrhical Notes of Dr. Sir Ganganath Jha,Ganganath Jha Kendriya Sanskrit Vidyapeetha, Allahabad, 1976. P. 2 – ” In the 18th century the Maharaja of Darbhanga brought together all those scattered (Srotriya) families and settled them in villages within a radious of about twenty miles in the district of Darbhanga, Darbhanga itself being the western most limit of this circle. Even since then there has been close relationship between the Maharaja of Darbhanga and these Srotiya families and no family was allowed by the Maharaja to suffer privation. In consideration of this, the Srotriyas acknowledged the Maharaja as the head of their clan and even today no marriage is performed among Srotriyas without the written permission of the Maharajadhiraj of Darbhanga.”…………….
ई अनुमति पञ्जीकारक प्रमाणपत्रपर देल जाइत छल जे दरभंगाक अन्तिम महाराज कामेश्वर सिंहक जीवन–काल (1907 1962 ई.) धरि प्रभावी रहल । एहि अनुमतिक नामकरण भेल ‘परमानगी’ । एहि व्यवस्थासँ एकपत्नीव्रती तँ नहि, मुदा अनुमत सीमाक उल्लंघन अवश्य थम्हि गेलैक । ‘बिकाएब’क अर्थ बहुविवाह नहि रहल, अर्थलाभसँ प्रेरित भए तथाकथित निम्न श्रेणीक लक्ष्मीपुत्रक सङ्ग वैवाहिक सम्बन्ध स्थापित कए घरजमाय बनब भए गेल । सोतिपुराक आन–आन गामक की स्थिति छल से तँ अनुसन्धान सापेक्ष अछि, मुदा बीसम शताब्दीमे हमरहि गामक अयाचीक दू वंशजक वैवाहिक सम्बन्ध पूर्णियाक राजपरिवारमे भेल छलनि । ओहिमे एकक सन्तानमे मैथिलीक सुविख्यात लेखिका श्रीमती लिली रे छथि ।
एहि व्यवस्थाक गर्भसँ किछु एहन विकृति एवं समस्या सभ जनमल जे समाजकेँग्रसित कएने रहल । ओहिमे प्रमुख अछि –
- सोतिपुरा बसौल गेलापर अधिकांश लोक कोशीक पूबसँ आनल गेल छलाह । एहि हेतु सम्भवत: सोतिसभक लेल ‘पूबारिपार’ आ’ शेष मैथिल ब्राह्मणक लेल ‘पछबारिपार’ सन विभेदक वर्गीकरण कएल गेल । ई विभाजन सामाजिक दूरत्व बढ़ेबामे सहायक भेल ।
- जेना सम्प्रति मन्त्री/अधिकारीक सम्बन्धी/समीपी लोक अपनाकेँ असामान्य श्रेणीक नागरिक मानय लगैछ, ओहिना राजदरभंगाक समीपी होएबाक अहंभावमे ओङठल सोतिसमाज बह्ममोत्तर भोगैत ‘आलस्यदेव’क उपासक बनि गेल ।
- एहि व्यवस्थाक शीर्षपर राजदरभंगा छल, तेँ ‘बारब’ एवं ‘उठाएब’ अथवा अपन विरोधीकेँ मानसिक यातनाक लेल, एक सामाजिक अस्त्रक रूपमे ‘परमानगी’क प्रयोग, एक सामान्य बात भए गेल छलैक ।
मुंशी प्यारे लालक प्रयास
शाहाबाद निवासी मुंशी प्यारेलाल सरकारी नोकरी छोडि़ पहिने अपन समाजमे व्याप्त वैवाहिक कुप्रथाक निराकरणक हेतु आन्दोलन आरम्भ कएल । हुनक ई आन्दोलन ततेक लोकप्रिय भेलैक जे अङरेज सरकारक सहयोग पाबि अर्द्धसरकारी भए गेल । बिहारक विभिन्न जिलामे शाखा खोलल गेलैक । दरभंगामे स्थापित शाखाकेँ महाराज लक्ष्मीश्वर सिंहक पूर्ण सहयोग भेटल । हुनक दूनू काकाजी महाराज कुमार गुणेश्वर सिंह एवं महाराज कुमार गोपेश्वर सिंह ओहि समितिक सदस्य बनौल गेलाह । ‘मधुबनी विवाह समिति’क नामसँ ख्यात मुंशी प्यारे लालक सुधार आन्दोलनक मुख्य दू टा बिन्दु छलैक –
- विवाहमे खर्च कम करब, तथा
- मैथिल ब्राह्मणमे बहुविवाहकेँ रोकब ।
मधुबनीक तात्कालिक एस.डी.ओ.जॉर्ज अब्राहम ग्रिअर्सनक अध्यक्षतामे 15 दिसम्बर, 1878 ई– केँ भेल बैसारक रिपोर्टक अनुसार निम्नलिखित बिन्दुपर चर्चा भेल (डॉ. जटाशंकर झा, मिथिलामे कन्यादानक समस्या, मिथिला भारती, अंक 1, भाग 1-2 मार्च-जुन 1969 ई.)–
- कन्याक विवाहमे टाकाक माङ,
- विवाहक हेतु कन्याक बिक्रय,
- एक बिकौआक मृत्युपर हुनक अनेक पत्नीक आजीवन दारुण वैधव्य,
- माता–पिताक विपन्नताक कारण छोट कन्याक वृद्ध अथवा अपङ्गक सङ्ग विवाह,
- कन्या भ्रूणहत्या,
- कन्याक विवाहमे विलम्बसँ अनाचारक सम्भावना, एवं
- विवाहमे कर्ज ।
व्यापक दृष्टिक ‘मधुबनी विवाह समिति’क सदस्य सभाक समय सौराठ जाए पूर्ण जाँचक उपरान्त विवाहक अनुमति प्रदान करैत छलाह । पञ्जीकारकेँ स्पष्ट आदेश छल जे बहुविवाहीकेँ अनुमति प्रदान नहि करथि । किछुकेँ दण्डित सेहो कएल गेल । कन्यागत एवं वरागत द्वारा कएल गेल खर्चक जाँच समितिक सदस्य करब आरम्भ कएल तँ खर्चकेँ नुकेबाक यत्न होअए लागल । किछु गोटे मुंशी प्यारे लालक नेतृत्वपर हुनक सामाजिक स्तरक दृष्टिसँ शंका कएल । मुंशी प्यारेलाल एवं महाराज लक्ष्मीश्वर सिंहक देहावसानक उपरान्त एहि आन्दोलनक प्रभाव क्रमश: शिथिल होइत गेल ।
राजा माधव सिंह अथवा मुंशी प्यारेलालक प्रयासकेँ पूर्ण सफलता नहि भेटबाक इहो कारण भेल होएत जे मिथिलाक राजा/महाराजा अथवा हुनकर कुल वा सम्बन्धीवर्गक लोक अपन व्यक्तिगत जीवनमे एकपत्नीव्रती नहि छलाह । प्राय: अधिकांशकेँ दू विवाह अवश्य छलनि । अबू फजल लिखने छथि जे राजाकेँ छोडि़, पहिल स्त्रीक जीवित रहैत दोसर विवाह नहि करबाक चाही-
Abu Fazal- Excepting the king, it is not considered right for a man to have more than one wife unless the first wife is sickly or proves barren, or her children die. In these cases he may marry ten wives, but it the tenth proves defective, he may not marry again. If the first wife is unsuitable, and he desires to take another, he must give the first a third part of his estate.”- Quoted by Dr. Jata Shankar Jha, K.P. Jayaswal Commemoration Volume, P. No. 534.
से प्राय: मिथिलाक सभ सुखी–सम्पन्न लोक अपना केँ राजा मानि लेने छलाह । तथापि, जेना जॉन बिम्स अपन संस्मरणमे लिखने छथि जे उत्कलक एक राजा प्रत्येक वर्ष एक विशेष अवसर पर विवाह करैत छलाह, एवं साठिक उपर विभिन्न आयुवर्गक रानी छलथिन, से स्थिति तँ मिथिलामे नहि छल ।
John Beames, Memoirs of a Bengal Civilian, Eland, London, Page No. 246 – “On enquiry I learnt that there was an ancient custom, half religious and half traditional, by which the Maharajas of AI were required to marry a new wife every year on a certain festival. The present Maharaja, being nearly seventy and having begun life early, as they do in India, had by degrees amassed all these wives and had forgotten all these children. What was to become of them all, no one seemed to know or care.
अखिल भारतीय मैथिल महासभाक प्रयास
मिथिलामे जातीय संगठनक महत्त्व नहि छल । उनैसम शताब्दीक अन्तिम पहरमे जखन राष्ट्रीय क्षितिजपर सुधारवादी आन्दोलनक सङ्ग जातिवादी संगठन बनय लागल आ’ 1909 ई. मे महाराज रमेश्वर सिंह लाहौरमे आयोजित अखिल भारतीय ब्राह्मण महासभाक सभापतित्वक बाद देश आपस अएलाह तँ अखिल भारतीय मैथिल महासभाक स्थापनाक विचार भेलनि । एहि प्रसङ्ग मन्त्रणा कएल आ’ निर्णय भेल जे मैथिल ब्राह्मण एवं कर्णकायस्थ जे भिन्न जातिक (जेना कान्यकुब्ज, शाकद्विपीय वा गौड़ ब्राह्मण अथवा अम्बष्ठ, श्रीवास्तव आदि कायस्थ) ब्राह्मण एवं कायस्थक सङ्ग वैवाहिक सम्बन्ध स्थापित नहि करैत छलाह, तेँ सांस्कृतिक समानाताकेँ देखैत एहि दूनू जातिक एक अखिल भारतीय संस्थाक गठन कएल जाए । एकर लक्ष्य निर्धारित करबाक हेतु गाम–गाममे जे सभा कएल गेल, तकर मूल विषय सामाजिक दुर्गुण निवारण रहैत छल । ओहूमे वैवाहिक समस्या मुख्य छलैक । महासभाक पहिल अधिवेशन महाराज रमेश्वर सिंहक अध्यक्षतामे 26 मार्च, 1910 ई. केँ मधुबनीमे भेल । सामाजिक दुर्गुण–निवारणक हेतु ‘नओ सूत्री’ मार्गदर्शन पारित भेल ।
मिथिलामोद, उद्गार 42, वाराणसी, चैत्र, 1317 साल/1910 ई. – नव सूत्री मार्गदर्शन -1. राजभक्ति, 2. सदाचार, 3. विद्या–प्रचार,4. कृषि–वाणिज्य, 5. व्यर्थ–विरोध–परिहार, 6. विवाहादि सामाजिक दोषनिवारण, मितव्यता, 7. शारीरिक उन्नति, 8. मिथिला की सत्त्व–रक्षा, एवं 9. मिथिला, मैथिल, मैथिलीक हित–साधन ।
ताधरि मुद्रणक सुविधा भए गेल छलैक एवं मैथिलीमे अनेक पत्रिका प्रकाशित होअए लागल छल । लेखक लोकनिसँ अनुरोध कएल गेल जे तदनुकूल साहित्यक सर्जना करथि । एहिसँ बहुविवाहक विरुद्ध मानसिकताक निर्माणमे अनुकूल प्रभाव पड़ए लागल । उदाहरण अछि ‘मिथिला मिहिर (23 July 1927)’मे प्रकाशित एक रिपोर्ट, जकर शीर्षक छैक ‘गत सौराठ सभा’ । एहि रिपोर्टमे उल्लंघनकर्ता पर कोन तरहेँ प्रहार कएल गेल, जे द्रष्टव्य अछि –
1.एहि सङ्ग एक लज्जाक विषय जे बहुतो लोक हमरा सबहिकेँ उपालम्भ ओ हास्य करैत छलाह – जे परोपदेशेपाण्डित्य- अहाँ सभैक नेता बाबू बदरीनारायण उपाधयाय स्त्री, पुत्र, जमाय, दौहित्र, दौहित्रीपुत्र रहैत पुन: भरामक श्रीकारी ठाकुरक कन्यासँ विवाह कयलन्हि अछि- इत्यादि वास्तव ई निन्दास्पद विषय सूनि ग्लानि होइ छल- साध्य की ? अस्तु उपाध्ययक एहि आचरणसँ हुनक जमाय श्री चन्द्रभूषण बाबू वकीलक गत वर्षक विवाहजन्य अपयश परिमार्जित भए गेल ।
- एक अभिनव विषय पश्चात ज्ञात भेल जे मानेचैकक प्रसिद्ध पण्डित श्रीमधुसूदन झाक बालक अपन सारिसँ पाली गाँवमे विवाह कयलन्हि, जखन पहिल स्त्री जीविता छथिन्ह । एकर आन्दोलन ओहि प्रान्तमे अछि । पण्डित लोकनि एहि गम्भीर विषयपर समुचित विचार–प्रकाश करथि ।
3.खेदक विषय जे भागलपुर तथा पूर्णिया जिलाक कतोक व्यापक वंशावतंश आबहु बिकौआसँ सम्बन्ध करब नहि छाड़ल अछि । ताहू सँ भयावह तँ अङरेजी शिक्षित ओ अर्द्धशिक्षित नवयुवक सभैक हजार दू हजार दाबी ।
आधुनिक शिक्षाक प्रभाव
बहुविवाहकेँ रोकबामे आधुनिक शिक्षाक महत्त्वपूर्ण हाथ छैक । मिथिलाक युवावर्गक परिचय आन–आनक समाजक लोकसँ भेल । एहिसँ दृष्टि व्यापक भेलनि । मिथिलाक एहन सामाजिक दुर्गुणक चर्चापर ग्लानिबोध होनि । बहुविवाहीकेँ लोक घृणाक दृष्टिसँ देखए लागल ।
बालविवाह
मैथिल ब्राह्मणमे बालविवाह सामान्य बात छल । विवाहक लेल कन्याक आदर्श आयु दश वर्ष छल । ओहिसँ बेसी होइतहि अज्जगि’क उपाधि भेटि जाइत छलनि । बेटाक विवाहक बन्धन उपनयन छल । से होइतहिं माइ–बापकेँ पुतहुक मनोरथ तीव्र भए जाइत छलनि । विवाह की होइत अछि ? ओकर कोन सामाजिक प्रयोजन छैक, ने शारीरिक रूपसँ आ’ ने मानसिक रूपसँ भिज्ञ रहैत छल । मुदा, माइ–बापक मनोरथ पूरा भए जाइत छल ।
Dr. Jata Shankar Jha, Aspects of the History of Modern Bihar, K.P.Jayaswal Research Institute, Patna,1988 – ‘Besides Sati and Poligamy, there were a number of other evils connected with Hindu marriage in Bihar, such as extravagant expenses in marriages, child marriage, unequal marriages, that is, the practice of marrying girls of tender age to an old, infirm and useless man owing to the proverty of the bride’s parents etc.
एकर दुष्परिणाम भोगैत छलीह कन्या लोकनि । जँ दुर्भाग्यवश विधावा भए गेलीह तँ पूरा जीवन दुखोदधिमे आकण्ठ डूबल रहि जाइत छलनि । आनक कोन कथा अपनहु भाए–बहिनिक माङ्गलिक काजक अवसरपर हुनक उपस्थिति अशुभ भए जाइत छल । पण्डित गिरीन्द्रमोहन मिश्र (बाल-विवाह, मिथिलामिहिर, प्रकाश 1, मण्डल 1, 1909ई. ) लिखने छथि- ‘एहिठाम विद्या, शारीरिक स्वास्थ्य, आ’ वयसक गणना नहि कएल जाइत अछि । एहिठाम महादेव झा आ’ श्रीकान्त झाक चलती अछि, भलहि वर दश वर्षक होथि वा कन्या पाँच वर्षक तकर कोनो चिन्ता नहि, भलहि वरक शरीर रोग जर्जर हो, वा मूर्खाधिराज रहथि, एहिसँ कोनो मतलब नहि, किछु हो पञ्जीक विचार जरूरी, परमावश्यक । चौदह-चौदह वर्षक बालकक दू–दू टा विवाह भेटि जाएत । फ्रांसिस बुकानन सेहो अपन रिपोर्टमे लिखने छथि जे दन्तहीन, आ’ मरणासन्न व्यक्ति सेहो कम आयुक कन्यासँ विवाह कए लैत छथि ।
Francis Buchanan, An Account of the District of Purnea (1809-10). Quoted in Aspect of the History of Modern Bihar, by Dr. Jata Shankar Jha, 1988. – “a man of high rank is often hired when toothless or even moribund, to marry a low child, who is afterwards left wodow, incapable of marriage, for the sake of raising her father’s family….”
मिथिलामे बालविवाहक सम्बन्धमे दू टा घटनाक उल्लेख करए चाहब । ई दूनू घटना मैथिलीक लेखिकासँ सम्बन्धित अछि । पहिल छथि मिथिलाक विदुषी महिला हरिलता (मोदवती, देखू पृ–सं– 70) आ’ दोसर छथि ‘मिथिलाक विदुषी महिला’क लेखिका अरुन्धती देवी स्वयं ।
एहिमे पहिल घटना हमर घरक थिक आ’ दोसर घटना हमर गामक । हमर पितामह अपन कन्याक विवाह सात वर्षक अवस्थामे मिथिलाक राजकुल, खण्डवला कुलमे कएल । राजकुलक परम्पराक अनुसार ओ बेदीएपरसँ सासुर चलि गेलीह । विवाहक वाद विशेष अवसरहिपर बेसीसँ बेसी भरि दिनक लेल नैहरमे रहि सकैत छलीह । आगमनसँ पहिने डेउढ़ीसँ लाम-लस्कर राजसी व्यवस्थाक हेतु अबैत छल । सामाजिक प्रथाक अनुसार हमर पितामही बेटीक सासुर माङ्गलिक अवसरक बादहि जाए सकैत छलीह । सात वर्षक बालिका–बधूक माइसँ भेंट दुर्लभ छल । अन्तत: सकरी स्टेशनक उत्तर सड़कक पूब आवश्यक सुविधासँ युक्त एक परिसरक निर्माण कराओल गेल । जतय समय-समयपर माइ-धीक भेंट होइत छल । एक पुत्रक जन्मक बाद मात्र सोलह वर्षक अवस्थामे मोदवती विधवा भए गेलीह । हुनकामे पढ़बाक अदम्य आकांक्षा छल । किन्तु तकर अनुमति नहि छलैक । तथापि, ओ विश्वस्त लोकक माध्यमेँ मुंशीजीसँ वर्णमाला लिखाए, डेओढ़ीक बाड़ीक गाछतर बनल चबूतरापर चोराकेँ माटिसँ अक्षर सीखय लगलीह । जखने कोनो खबासिनि देखि लेनि आ’ सासुकेँ कहि देबाक धमकी देनि तँ वर्णमाला फाडि़ फेकि देथि । ई क्रम चलैत रहल । पछाति ओ स्वाध्यायसँ शास्त्रज्ञ भए गेलीह । शास्त्र–पुराण बांचथि । पतरा देखथि । गणना कए दिन ताकथि । ससुरक देहान्त आ’ पुत्रक बालिग होएबा धरि जमिन्दारीक प्रबन्ध स्वयं देखैत रहलीह । ओ 66 वर्ष धरि वैधव्य जीवन व्यतीत कए 1985 ई. मे शिवत्वकेँ प्राप्त कएल । मिथिलाक राजकुल आ’ अपन पाण्डित्य परम्पराक लेल ख्यात उच्च ब्राह्मण कुलक ई त्रासद उदाहरण थिक ।
मोदवती प्राचीन परिपाटीक संस्कृत विद्वानक कन्या छलीह । किन्तु बालविवाहक दुष्परिणाकेँ भोगनिहारि अरुन्धती देवीक लालन–पालन पाश्चात्य शिक्षा–प्रणालीक अधीत विद्वानक परिवारमे भेल छलनि । म.म. डा. सर गङ्गानाथ झाक दौहित्री एवं शिक्षाविद डा. अमरनाथ झाक भगिनी अरुन्धती देवीक लालन–पालन इलाहाबादमे भेलनि तथापि, ओ कहिओ स्कूल नहि पठाओल गेलीह । नओ वर्षक अवस्थामे विवाह, बारह वर्षक अवस्थामे द्विरागमन एवं बीस वर्षक अवस्थामे तीन सन्तानकेँ मातृहीन कए, पञ्चत्वमे विलीन भए गेलीह ।
मिथिलाक ब्राह्मणेतर, तथाकथित निम्नवर्गहुमे बालविवाहक प्रथा छल, मुदा विधवा विवाह अथवा एककेँ छोडि़ दोसरसँ सम्बन्ध कए लेब सामाजिक रूपसँ वर्जित नहि छलैक । बालविवाहक प्रथा स्वतन्त्रताक पछातिओ लगभग दू दशक धरि जीवित छल ।
कन्यादान सामान्यत: सातसँ बारह वर्षक अपरिवक्व अवस्थामे भए जाइत छलैक । एहि हेतु एक रस्ता ताकल गेल जाहिसँ सासुर जएबासँ पहिने किछु प्रौढ़ता आबि जाइनि । एहि हेतु द्विरागमनक समय पहिने विवाहसँ पाँच वर्ष छल । ई अवधि घटय लागल । तीन वर्ष, एक वर्षसँ घटैत–घटैत, जेना–जेना कन्यादानक लेल कन्याक आयु बढ़ैत गेल, द्विरागमनक अवधि कमैत गेल अछि । सम्प्रति बेसीठाम मण्डपहिपरसँ कन्या बिदा भए जाइत छथि । एहिसँ दूनू पक्षकेँ सुविधा होअए लगलैक अछि । तथापि, किछु एहन लोक औखन छथि जे कन्याक चतुर्थी अपनहि ओहिठाम सम्पन्न कराबए चाहैत छथि । एहिसँ प्रवासीकेँ अथवा जे उपटिकेँ कन्यादान करैत छथि, बेसी असुविधा एवं व्यय–वहन करए पड़ैत छनि ।
बालविवाहकेँ रोकबाक प्रयास
जखन कालपूर्व सहवास (Premature Consumation )क कारणेँ बंगालमे दशवर्षीय फूलमणि देवीक देहान्त भए गेलैक आ’ ओकर पतिकेँ दण्डित करबा लेल सरकारक समक्ष कोनो कानूनी अधिकार नहि छल, तखन 1890 ई– मे Supreme Legislative Council मे The Age of Consent Bill आनल गेल । प्रस्तावित बिलक अनुसार बारह वर्षसँ कम आयुक पत्नीक सङ्ग सहवास दण्डनीय अपराध छल । बिलमे इहो प्रावधान कएल गेल जे बालिग भेलापर ओ विवाह–विच्छेद कए सकैत अछि । सदनक भीतर एवं बाहर एकर घोर विरोध भेलैक । बिलक विरोधीक तर्क छलनि जे एहिसँ पुलिसक हस्तक्षेप बढ़त एवं डाक्टरी जाँचसँ सामाजिक प्रतिष्ठापर आघात होएतैक । बिलक विरोधमे बालगङ्गाधर तिलक, एवं अन्य काँग्रेसी नेता तथा पक्षमे महाराज लक्ष्मीश्वर सिंह, दुर्गाचरण लॉ, पी– सी– मजुमदार, डा– रासबिहारी बोस आदि छलाह । बिल यद्यपि पारित भए गेल मुदा विरोध होइत रहल । एहि सन्दर्भमे जखन शारदा एक्ट पास भेलैक, The Age of Consent Bill क प्रावधान केँ बल भेटल । सङ्गहि, ताधरि आधुनिक शिक्षाक प्रचार–प्रसाक सङ्ग लोकक मानसिकतामे सेहो परिवर्तन आबए लागल छल – Dr. Jata Shankar Jha, Aspects of the History of Modern Bihar, P.N.68, K.P.Jayaswal Research Institute, Patna, 1988 – “Its chief proposals were that intercourse with wife under 12 years of age should be made penal and in cases of infant marriage, the bride should be entitled to repudiate the marriage, if she so desired on attaining majority. The Bill provoked strong opposition both in he Council and outside.”
विधवा विवाह
राजा राममोहन राय एवं ईश्वरचन्द्र विद्यासागरक प्रयाससँ जखन विधवा विवाह कानून बनेबाक प्रस्ताव आएल तँ एकर घोर विरोध भेलैक । पटनासँ प्रकाशित एक पत्र पहिल मइ, 1855 ई–क संस्करणमे ओ लिखलक –‘हिन्दू औरतों का दूसरा निकाह ।’ एहि प्रस्तावक विरोधमे प्रबुद्ध नागरिकलोकनि ज्ञापन देलथिन । तथापि, Widow Remarriage Act XV of 1856 पारित भए गेल । बङ्गाल जकाँ मिथिलामे बह्मसमाजक कोनो प्रभाव नहि छल । मिथिलाक उच्चवर्गमे विधवा विवाह मान्य नहि छल । फ्रांसिस बुकाननक अनुसार तीन चैथाइ विधवा पुनर्विवाहक आयुमे छलीह । हुनक रिपोर्टक अनुसार उच्च वर्गक विधवाकेँ अत्यन्त साधारण जीवन व्यतीत करए पड़ैत छलनि । विधवाक समस्या देशक अन्यो प्रान्तमे छल । किन्तु ओहिठामक समाज संवेदनशील छल, मिथिलामे विधवाक प्रति समाज संवेदनशील नहि छल । पूनामे विधवालोकनिक लेल ‘शरदा सदनक स्थापना 1892 ई– मे भए गेल छलैक । ओतय हुनकालोकनिकेँ आत्मनिर्भर बनबाक शिक्षा देल जाइत छलनि- Minna G. Cowan, Education of Women of India, 1912, P. N0.181.-“Since the Sharda Sadan (the abode of wisdom) near Poona was started in 1892, thousands of Indian widows have been given the opportunity of a self-supporting, self-respecting life, and a vision of what self-sacrifice may mean.”
मिथिलामे एहन कोनो संस्था वा सदन नहि छल । आश्रयहीन विधवा विश्वनाथक शरणमे काशी चल जाइत छलीह । हँ, जखन महात्मा गाँधीक नेतृत्वमे स्वदेशी आन्दोलनक सङ्ग चर्खाक प्रचार–प्रसार होअए लागल तँ विधवा ब्राह्मणी लोकनिकेँ आर्थिक लाभ जे किछु भेल होनि, अनमनाक अवसर अवश्य किछु भेटि गेलनि ।
अनमेल विवाह
अनमेल विवाहक मूल कारण माइ–बापक आर्थिक विपन्नता छल । सामाजिक मान्यता एवं शास्त्रीय मर्यादामे आवद्ध कन्याक पिता अपन तुरिआक जमाय अनबामे ग्लानिक अनुभव नहि करैत छलाह । ओ ई नहि सोचैत छलाह जे वृद्ध एवं रुग्णपतिक मृत्यूपरान्त हुनक अबोध कन्याक कोन हाल भए जएतनि! शास्त्र कहैत छलनि जे पहिने वरक स्वास्थ्य आ’ सुन्दरता देखी, कुल–शील बादमे देखबाक चाही (आदौतात वरं पश्य, पश्चात् कुल शीलयो:) । मुदा, अपन स्वार्थक समक्ष सबटा बिसरा जाइत छलनि । मैथिली लोकगीतमे पिताक लोभग्रस्ता देखि बेटी उलहन दैत छैक जे ओ लोभवश हमरा अपन घरसँ बाहर करए चाहैत छथि –
कओन गामक सिनुरहारा, सिन्दुर बेचय आएल हे ।
आहे, कओन गामक नबे कामिनि, सिन्दुर बेसाहल हे ।
केहन निरदय भेल बाबा, धनहिं लोभायल हे ।
एक रे सिन्दुरवा के कारण घरसँ निकालल हे ।- मैथिली संस्कार गीत, पृ–सं– 196, राष्टभाषा परिषद, पटना
बहुविवाहक सम्बन्धमे जेना विस्तृत विवरण महाराज माधव सिंहक अनुरोधपर निर्गत अदालती आदेश अथवा जॉर्ज अब्राहम ग्रिअर्सनक रिपोर्टमे अछि, ओहने अनमेल विवाहक प्रसङ्ग एक विस्तृत विवरण ‘मिथिला’51मे प्रकाशित अछि । ओ राँटी–मंगरौनीक मदन उपाध्यायक वंशज परम वयोवृद्ध सत्तरि वर्षीय पण्डित मोहन मिश्र दशवर्षीय कन्यासँ विवाहक प्रसङ्ग अछि । स्वयं पण्डित मोहन मिश्र सामान्य व्यक्ति नहि, हजारहु लोकक कनफुक्का गुरु छथि । एहिमे वृद्धविवाहक तीव्र भर्त्सना अछि, विधवा विवाह एवं तलाकक आवश्यकतापर बल देल गेल अछि –
“मिथिला, अंक 5, 1929, सम्पादकीय, वद्धृ विवाह,–‘सूचित करैत अत्यन्त ग्लानि होइछ जे राँटी–मंगरौनीक परम वयोवृद्ध ब्राह्मण जगत विख्यात मदन उपाध्यायक वंशज तथा हजारक हजार मैथिल जनताक कनफुक्का गुरु पण्डित श्रीमोहन झा जी लगभग 70म वर्षक अवस्थामे एहिबेरएक दशवर्षीया कन्याक पाणिग्रहण कैलन्हि अछि । यदि आन व्यक्ति कैने रहैत तँ कदाचित क्षम्य छल, परन्तु मदन उपाध्यायक वंशधर, अपार शिष्य मण्डलीक गुरुवर यदि एहन क्रिया करथि तँ नरको कियै नहि अपन नाक सिकोड़ै ? की एहना धर्माध्यक्षसँ केयो चेला अपन सद्गतिक आशा कै सकैछ ? कदापि नहि ? जो स्वयं अन्ध छथि, पाप–पंकमे लिप्त छथि–आनक उद्धार की करताह ? सबसँ नारकीय तँ थिक ओ कन्यादाता जे अपना लोभेँ कन्याक जीवनकेँ एहि प्रकारेँ नष्ट कैलक अछि, यावत् एहि प्रकारक आततायी समाजमे वर्तमान रहत, तावत् एको बालिकाक जीवन एही निर्दयता रूपेँ नष्ट कैल जाइत रहत, यावत् एहि प्रकार एको विवाहकेँ विवाह कहल जाइत रहत – तावत् केवल विधवे विवाह (आपद्धर्म) नहि विवाहोच्छेदो अनिवार्य थिक ।”
एहिसँ स्पष्ट अछि जे बीसम शताब्दीक मध्यधरि मिथिलामे अनमेल विवाह होइत छल । सम्प्रति देश–देशान्तरमे होइत अनमेल विवाहक समाचार कहिओ काल छपैत रहैत अछि, किन्तु मिथिलामे एहन दुर्घटना किनसाइते आब सुनबामे अबैत अछि ।
पकड़ुआ विवाह
वरक अपहरण कए बलपूर्वक सिन्दूरदान करा देब पकडुआ विवाह थिक । ई विवाह सामान्यत: दू स्थितिमे होइछ – वर सहमत एवं अभिभावक असहमत तथा वर एवं अभिभावक दूनू असहमत । पहिल स्थितिमे वरकेँ नीक कनिञा देखाएकेँ एवं अन्य प्रकारक प्रलोभन दए फँसा लेल जाइछ । ठकल जएबाक भान वरकेँ सिन्दूरदानक बाद होइत छनि । एहि विवाहक मुख्यत: दू करण अछि – वरक बापक दहेज–लोभ तथा उच्चब्राह्मण कुलमे कन्या–विवाहक उत्कट लालसा । पहिने एहि लालसासँ बेस पकडुआ विवाह होइत छल । गत शताब्दीक उत्तरार्द्धमे एकहि राति हमर गामक तीन नवयुवकक विवाहक निमित्त अपहरण भए गेल छलनि । विवाहक बाद बिखिआकेँ आदर–सत्कार कए मनाओल जाइत अछि, हिन–छिन कएलापर धमकी आ’ यातना सामान्य बात होइत छैक । नवविवाहिताक सङ्ग कोठलीमे बन्द कए देल जाइछ, जँ वर–कनिञामे गप–सप भए गेल तँ बुझल जाइछ जे समस्याक समाधान भए गेल । कतेको ठाम केसा–केसी सेहो होइत अछि, तथापि एहि विवाहक मुख्य कारण दहेज–लोभहि थिक ।
विजातीय विवाह
मिथिलामे विजातीय विवाहक सामाजिक अनुमति नहि छैक । एतेक धरि जे विभिन्न श्रेणीक मैथिल ब्राह्मणमे सेहो विवाहक अनुमति नहि अछि । ई प्रथा ततेक कठोर छल जे जँ उच्चश्रेणीक वरक विवाह निम्नश्रेणीक ब्राह्मण कन्यामे भए गेल तँ जाति वहिष्कृत कए देल जाइत छलनि । परम्परया लोककेँ ज्ञात छैक जे डा– अमरनाथ झा दोसर जातीय ब्राह्मण (जेना कान्यकुब्ज, शाकद्वीपीय, गौड़, कश्मिरी आदि) कन्यामे विवाहक इच्छा प्रकट कएल तँ पिता अनुमति नहि देलथिन । ओहिना जखन लक्ष्मीकान्त झा, आइ–सी– एस–, इलाहाबाद विश्वविद्यालयक प्रो–आचार्य (बङ्गाली ब्राह्मण)क कन्या मेखला कुमारी देवीसँ, जे पूर्व परिचिता छलथिन एवं बिलेंतमे सेहो रहथि, विवाह कएल तँ हुनक समाजमे भूचाल उठि गेल । घोर जातीय विरोधक सामना करए पड़लनि । से तेहन विरोध जे हुनक सामाजिक एवं पारिवारिक परिचय सदाक लेल हेराए गेलनि । किन्तु ताधरि मैथिल समाजमे किछु युवावर्ग एहन अवश्य भए गेल छल जे एहन सामाजिक–जातीय बन्धनक विरोधी छल । मैथिली पत्रिका ‘मिथिला मोद’ मिथिलामोद, (वर्ष 31, उदगार 3, माघ 1348 साल, 1941 ई.) एल.के.झाक अभूतपूर्व साहसक स्वागत कएने छल । एहिना कर्ण कायस्थहुमे विजातीय विवाह वर्जित छल आ’ जखन कायस्थक दू जातिमे वैवाहिक सम्बन्ध स्थापित भेलैक तँ मैथिली पत्रिका ‘मिथिला’ (मिथिला, वर्ष 1, अंक 1, 1336 साल, 1929 ई.) ओहि विवाहक स्वागत कएने छल । किन्तु ओहि अवसरपर अपव्यय भेल, तकरहु विरोध कएल । एहिसँ ई प्रतीत होइत अछि जे गत शताब्दीक तेसर दशकमे जातीय कट्टरता कमल आ’ सामाजिक बन्धन शिथिल होअए लागल छलैक । किन्तु सम्प्रति विजातीयक कोन कथा, अन्तर्जातीय विवाह एवं आन्तरदेशीय विवाह सेहो होइत अछि । से केवल बेटे नहि, बेटीक डेग सेहो उठैत अछि । जेना–जेना शिक्षाक विकास होएत, माइ–बापपर आर्थिक निर्भरता कमतैक एवं अप्रवासनक गतिमे तीव्रता आओत, जातीय सीमा, सांस्कृतिक सीमा एवं राष्ट्रीयताक सीमा मेटाइत रहत । तखन ने पूबारिपार रहत आ’ पछबारिपार, ग्लोबल विलेज भए जाएत ।
विवाह आदिक अवसरपर अपव्यय
समाजकेँ सबसँ बेसी प्रदर्शन–प्रभाव (Demonstration effect) प्रभावित करैत अछि । ई देखौंस सदा साधन–सीमाकेँ अतिक्रमित करबा लेल प्रेरित करैत छैक । आ’ तकरा लोक अपन प्रतिष्ठा मानि मोनेमोन गुड़–चाउर खाइत रहैत अछि । जकरा अरजल भेटल रहैत छैक, अथवा अर्जनक अज्ञात–स्रोत छैक, तकरा लेल तँ सामान्य बात, मुदा समाजक ओ सदस्य जे साधनहीन अछि, तकर प्राण सङ्कटमे पडि़ जाइत छैक । समाजक साधन–सम्पन्न लोक ई नहि चिन्ता करैत छथि हुनक वैभव–प्रदर्शनक समाजक शेष सदस्यपर की प्रभाव पड़तैक । फल होइछ जे साधनहीन वा अल्पसाधनक लोक सामाजिक कुचेष्टासँ अथवा वरपक्षक माङ्गपर आकण्ठ कर्जमे डूबि जाइत अछि, औंठा बोरि वा जमीन–जत्था बेचि, हकन्न कनैत छथि ।
म–म–परमेश्वर झा ‘सीमन्तिनी आख्यायिका’मे जाहि कोटिक बरिआती एवं ठाठ–बाटक वर्णन कएने छथि, निश्चिते ओ कपोल–कल्पना नहि रहल होएतनि । राजा–महाराजा तँ साधन–सम्पन्न छलाहे, प्रजाक साधन सेहो हुनके लोकनिक मनोरथपूर्तिक हेतु रहैत छल । सम्पूर्ण देश प्रथम स्वाधीनता संग्रामक जाहि योद्धा (बाबू कुंवर सिंह) पर गर्वोन्नत अछि, से अपन पौत्रक विवाहमे कतेक खर्च कएने छल होएताह, तकर अनुमान इतिहासकार डा.के.के. दत्ता द्वारा भेल उद्घाटनसँ अनुमान कए सकैत छी – Dr. K.K. Dutta, Biography of Kunwar Singh and Amar Singh, p.37, “Kunwar Singh performed the marriage ceremony of his grandson Birbhajan Singh with great pomp and eclat. He was married in the Gidhaur Raj family(Monghyr district). The Barat procession, which included the Rajas of Tikari and Deo, who came up to Patna, was like a self contained caravan having its own bazar, where everything could be purchased. Ten Hakims( Yunani physicians) and twenty five Vaidyas (Ayurvedic physicians) accompanied the Barat to look after cases of illness on the way. The journey to and from Gidhaur, took ten days each way and and Barat halted for five days. Raja Jaymangal Singh of Gidhaur, the host, entertained the Barat on lavish scale. On return from Gidhaur, Kunwar Singh gave one party at Arrah and another at Patna to the English officials.”रास बिहारी लालदासक उपन्यास ‘सुमति’ देखौंसक कुपरिणामपर केन्द्रित अछि ।
विवाह आदिक अवसरपर अपव्ययकेँ रोकबामे सामाजिक मर्यादाबोध सबसँ बेसी महत्त्वपूर्ण अछि । जाहि कोनो जाति वा वर्गमे किछुओ सामाजिक मर्यादाबोध शेष छैक, प्रदर्शन–प्रभावपर नियन्त्रण अछि । जेना विवाहक अवसरपर अपव्ययकेँ रोकबा लेल मैथिल ब्राह्मण विशेषमे सामान्यत: दिनमे कन्यादान होइत अछि, बरिआतीकेँ एकहि बेर, सेहो अनोन भोज्यपदार्थ परसल जाइत छनि, बरिआती भोजनोपरान्त प्रस्थान कए जाइत छथि आ’ कन्याक द्विरागमन मण्डपहि परसँ भए जाइत अछि । ई सब बात सुनि लोककेँ अजगुत लगैत छैक । किन्तु ई अपव्यय पर आँकुश लगबैत अछि । जेना – दिवालग्नमे कन्यादानसँ प्रकाश व्यवस्था अल्पतम होइत अछि, अनोन व्यञ्जनक कारणेँ माछ वा मांसक फरमाइश वरागत नहि करैत छथि, बरिआती लेल रात्रि–विश्रामक व्यवस्था नहि करए पड़ैछ आ’ मण्डपपरसँ द्विरागमन भए गेलासँ दूनू पक्ष एवं अतिथिक समय तथा अर्थक बचत होइत छनि । प्राय: इएह अलिखित सामाजिक मर्यादाबोध थिकैक जे जखन समस्त मैथिल समाज लेन–देन आ’ दहेजक रोगसँ ग्रस्त अछि, पूबारिपारकेँ ई छूतहा रोग अद्यावधि नहि लागल छैक ।
आदर्श विवाह: नव परिभाषा
एक नब वैवाहिक समस्यासँ मिथिलावासी आक्रान्त होअए लगलाह अछि । ओ थिक शिक्षाक विकासक सङ्ग बालक एवं बालकक अभिभावकमे अर्थलोलुपता एवं भौतिक सुखोपभोगक अमित आकाङ्क्षा । व्यक्ति केन्द्रित आचरणसँ सामाजिकतामे ह्रास भेल अछि । पहिने मिथिलाक समाजमे दहेज नहि छल । जेना अन्य संस्कार पूर्ण नियम–निष्ठासँ अनुष्ठित होइत छलैक, ओहिना पाणिग्रहण संस्कार सेहो । कन्या पक्षक किछु लोक वर पक्षक ओतय, हुनक समाजक समक्ष कथा प्रस्तुत करैत छलाह । वरक अभिभावक अपन निकट सम्बन्धीसँ विचार–विमर्शक उपरान्त समाजक समक्ष ‘वाक्दान’ दैत छलाह । समाजे गवाह रहैत छलाह । मुदा आब वरक पिता कन्याक पितासँ एकान्तमे भेंट करैत छथि । मोल–जोल करैत छथि जाहिमे गर्भादानसँ आश्रम बसेबा धरिक खर्चक हिसाब रहैत अछि । वधूक आगमन पर जे स्वागत समारोह (रिसेप्शन) करैत छथि तकरहु खर्चक बिल कन्यागतहिकेँ चुकाबए पडै़त छनि । आ’ प्रचारित होइछ – ‘आदर्श विवाह’ । आदर्शक एहि परिभाषाकेँ गढ़बामे वरक माइक महत्त्वपूर्ण योगदान रहैत छनि । ओ बिसरि जाइत छथि जे हुनक अपन विवाहमे हुनक पिताजीकेँ कतेक कष्ट भेल छलनि । एहन आदर्श विवाहसँ भ्रष्टाचार एवं घूसखोरीकेँ प्रश्रय भेटैत छैक । कुमार्ग एवं अनैतिक ढङ्गसँ सम्पत्ति अर्जित करबाक लालसा बढ़ैत छैक । एहन आदर्श विवाहमे मैथिल ब्राह्मणक ओएह वर्ग बेसी सक्रिय अछि जिनकर पूर्वज ‘बिकौआ प्रथा’क सम्पोषक छलाह अथवा पाइक बलपर सामाजिक प्रतिष्ठा अर्जित करए चाहैत छथि । मुदा, एकर दुष्प्रभाव मिथिलाक अन्यो वर्गक लोकमे पसरि रहल अछि । ओहो सब ब्राह्मण समाजमे व्याप्त सामाजिक एवं वैवाहिक कुरीतिकेँ सामाजिक प्रतिष्ठावर्द्धक मानि लेल अछि ।
लोक की कहत ?
मैथिली पत्रिका ‘मिथिला’ अपन सम्पादकीयमे लिखैत अछि जे मैथिल ब्राह्मणमे वृद्धविवाह एवं बहुविवाहक प्रथा जतबा कम भेल अछि ततबा बालविवाह एवं तिलक प्रथाक वृद्धि भेल अछि । किछु दिनसँ जात्यांशक अनादर एवं धनांश तथा अङरेजी विद्याक आदर बढि़ गेल अछि । जाहि वरमे एहि दूनू गुणक सम्भावना वा अस्तित्व छन्हि तनिक तँ चर्चे नहि ’-
“मैथिल समाजमे बालविवाह ओ तिलक, मिथिला, वर्ष 1,अंक 1, 1336 साल/ 1929 ई.
मैथिल ब्राह्मणमे वृद्धविवाह एवं बहुविवाहक प्रथा जतबा कम भेल अछि ततबा बालविवाह एवं तिलकक प्रथाक वृद्धि भेल अछि । हरिसिंहदेवी व्यवस्थाक विरुद्ध प्राय: कोनो रूपे टाका लेबाक प्रथा नहि छल । किछु दिनसँ जात्यांशक अनादर एवं धनांश तथा अङरेजी विद्याक आदर बढि़ गेल अछि । जाहि वरमे एहि दूनू गुणक सम्भावना वा अस्तित्व छन्हि तनिक तँ चर्चे नहि । धनीक घरक मूर्खो नेना आब 12–14 वर्षसँ अधिक वयसक भेटब असम्भव भै रहल अछि । एही प्रकारक नेनाक प्रतिएं हजार–हजार रुपैआ गनाओल जाइछ । गत शुद्धमे एकर बजार बहुत गर्म छल । विस्वस्त सूत्रसँ विदित अछि अनेको व्यक्ति हजार–हजार तिलक लेलन्हि । जकर सूचना हम आगामी कोनो अंकमे प्रकाशित करब । एहि दुर्व्यवहारसँ मैथिल ब्राह्मण समाजमे कतेक कन्या बंगीय स्वर्णनता जकाँ आत्महत्या करति तकर निश्चय नहि । की मैथिल समाज एहि संक्रामक रोगके आरम्भहिमे रोकबाक यत्न नहि करत ?”
1909 ई. मे मिथिलामे महादेव झा एवं श्रीकान्तझाक चलती (पाँजिक महत्त्व) छल । मुदा 1929 ई– मे धन एवं अङरेजी विद्याक आदर बढि़ गेल । पहिने वरक मूल्यक निर्धारण जातीय श्रेष्ठताक आधारपर होइत छल, आब सेवा एवं आय–स्रोतक आधारपर होइत अछि । जेना– आइ.ए.एस, आइ.पी.एस., डाक्टर, इंजीनियर, बैक अथवा अन्य सेवाक अधिकारी, लिपिक संवर्ग आदि । हालहिक घटना थिक, सुखी–सम्पन्न परिवारक एक बैंक अ धिकारी, दोसर बैंक अधिकारीक स्नातकोत्तर कक्षामे सम्पूर्ण संकायमे प्रथम एवं स्वर्णपदक प्राप्त कन्यामे सरकारी सेवामे कार्यरत अपन पुत्रक विवाह एहि शर्तपर स्वीकार कएल जे जखन हुनक बालक विवाहक हेतु छुट्टीपर आबथि, स्टेशनपर नबका गाड़ी तैआर रहनि । ई शर्त नगद आ’ गहना–गुडि़आक अतिरिक्त छल । वरक बापक तर्क छलनि जे लोक की कहत ? एहि प्रकारेँ ओ अपन बेटाक मूल्य समाजकेँ देखाबए चाहैत छलाह । समाजक एहन–एहन लोकक लेल नैतिकता आ’ सामाजिक मर्यादाक कोनो महत्त्व नहि छैक । दहेज–निरोधक कानून कोनो अर्थ नहि रखैत अछि ।
एकटा आर उदाहरण प्रस्तुत अछि । कन्याक पिता एवं पितामह मैथिलीक ख्यातलब्ध साहित्यकार छथि । सङ्गहि, सामाजिक रूपसँ तथाकथित उच्च बाह्मण कुलक सेहो छथि । हुनक डाक्टर कन्या पिताक कुलसँ तथाकथित निम्न ब्राह्मण कुलसम्भूत सहपाठीकेँ वरण कए लेल । कन्याक पिता डाक्टर जमाय पाबि प्रसन्न छलाह तँ वरक पिता डाक्टर पुतहु पाबि प्रसन्न । एहि प्रेम–विवाहमे कोनो लेन–देन वा शर्त नहि छल । विवाहक समस्त तैआरी भए गेल । अन्तिम समयमे वरक माइ कहलथिन, ‘एहनो कोनो विवाह भेलैक अछि जाहिमे कोनो चीज–वस्तु नहि देल जाइक! कमसँ कम एकटा गाड़ी तँ दिअए चाहिअनि ।’ कन्यागत धरि वरक माइक माङ पहुँचल । कन्यागतक लेल कोनो विकल्प नहि छल ।
ई दूनू उदाहरण सिद्ध करैछ जे मिथिलाक सुशिक्षित कन्यामे वैवाहिक कुरीतिक विरुद्ध ठाढ़ होएबाक साहस नहि भेल छनि । दूनू घटनामे कन्या उच्चशिक्षा पाबि सुशिक्षिताक श्रेणीमे अछि । किन्तु जीवनक आरम्भहिसँ तेना चपाएल रहल छथि जे अन्यायक विरुद्ध ठाढ़ होएबाक लेल अपेक्षित आत्मबलक अभावकेँ हुनक किताबी ज्ञान पाटि नहि सकल अछि । कहि सकैत छी सांस्कृतिक रूपसँ अविकसित अछि । शास्त्रीय शब्दावलीमे इएह थिक Cultural lag.
एक आर समस्या गत किछु वर्षमे जनमल अछि । ओ थिक प्रेम–विवाह । प्रेम–विवाहक स्थितिमे वधू तँ स्वीकार कए लेल जाइछ, मुदा माङ्गक तह क्रमश: जखन खुजए लगैत छैक तखन दाम्पत्य जीवनमे तनाओ बढ़ैत अछि । फेर गृहहिंसा, उत्पीड़न, तलाक, हत्या आ’ आत्महत्याक क्रम शुरू भए जाइछ ।
समुद्रयात्रा
बौद्धकालीन भारतमे वणिक समुदायक प्रभुत्व छल । ओ व्यवसायक हेतु समुद्र यात्रा करैत छलाह । देश घुमलापर पाइ–कौड़ी तँ रहिते छलनि सङ्गमे समुद्रपार देशक आचार–व्यवहार सेहो आबि जाइत छल । एहि आयातित आचार–व्यवहारक भारतीय संस्कृति पर जखन प्रतिकूल प्रभाव पड़ए लागल तँ ब्राह्मण एवं पुनरुत्थानवादी हिन्दू समाज ओकरा रोकबाक लेल एहन सामाजिक व्यवस्था बनौल जाहिसँ समुद्र यात्रा धर्मविरुद्ध मानि लेल गेल – Dr. Dinesh Chandra Sen, The Folk Literature of Bengal, 1920, P.No.62 – “And, if they returned to India, they came with strange outlandish manners imitating the ways of foreigners, and fell upon thier quiet homes like thunder-bolts destroying the Hindu ideas of domestic life. The Brahminical leaders, in the absence of any political power to control the situation, prohibited sea-voyages and enacted social laws for outcasting those who would be guilty of infringing them.”
समुद्रसँ कोसो दूर मिथिलामे समुद्र यात्रा हाल–हाल धरि अधार्मिक काज छल । प्रथम स्वाधीनता आन्दोलनक असफलताक उपरान्त जखन भारतक शासन कम्पनी सरकारक हाथसँ बृटिश साम्राज्ञीक हाथसे आएल तँ एहन–एहन बाट ताकल जाए लागल जाहिसँ भारतक तरुणवर्ग अङरेजी रङ्गमे पूर्णत: रङ्गि जाथि आ’ हुनक शासन दिन प्रति दिन आर सुदृढ़ होइत जाए । मुदा, उपनिवेशवादी सरकारक एहि तरघट्टीकेँ स्वाधीनताकामी भारतीय चेतना बूझि गेलनि । ओ अपन उपनिवेशवादी शासकक भाषा, हुनक शिक्षा–प्रणाली, विज्ञानक क्षेत्रमे होइत नित्य नवीन आविष्कार, हुनकर अन्तर्विरोध एवं द्वैध चरित्रकेँ सेहो यथाशीघ्र बूझि लेबय चाहैत छलाह । एहि हेतु बिलेंत जाए शिक्षा प्राप्त करब आवश्यक छलैक आ’ से बिना समुद्र यात्राक सम्भव नहि छल । मिथिलामे एहि तथ्यकेँ बुझबामे समय लगलैक । मिथिला मिहिर,‘अङरेजी शिक्षा’ शीर्षक लेख (मिथिला मिहिर, अगस्त,1914 ई.) मे कहैत अछि जे प्रजाक हेतु राजाक भाषा जानब आवश्यक होइ छैक,किएक तँ राजाक आदेश राजाहिक भाषामे रहैत अछि । जे मनुष्य राजभाषा नहि जनै छथि ओ सांसारिक बहुतो विषयसँ अनभिज्ञ रहै छथि । बहुतो बेरि एहि अज्ञानताक कारण बड़े कष्टमे पड़ै छथि । बेबकूफ बनै छथि, और बहुत हानि उठबै छथि ।
1882 ई. मे पूना सार्वजनिक सभाक एक निर्णय भेलैक जे प्रत्येक वर्ष मे धावी छात्र केँ उच्चशिक्षाक हेतु बिलेंत पठाओल जाए । ओहि निर्णयक जनतब महाराजा लक्ष्मीश्वर सिंह (1858–1898 ई )केँ समाचारपत्रक माध्यमसँ भेटलनि । स्वयं कट्टरवादी परिवार आ’ सामाजिक परिवेशक होइतो ओ पत्र द्वारा निर्णयक स्वागत कएल । किछु सुझाओ सेहो देलथिन –
“Dr. Jata Shankar Jha, Biography Of An Indian Patriot Maharaja Lakshmishwar Singh of Darbhanga, Page No.243, Patna, 1972.
To,
The Secretary of Poona Sarbjanik Sabha,
Dt. 7.3.1882.
Dear Sir,
I casually came across a paragraph in the papers saying that you propose sending a few youngmen out to England every year to study for the bar and the other lucrative profession that are now almost entirely monopolized by foreigners……………………………………………….
In conclusion I have only to say that I hope to be excused for this long letter. I have said all that I really given any offence. It is through the influence of such association as the Sabha of Poona, that we hope for the regeneration of India and every Indian and its inhabitants and I will always be only too glad to do all that I can to carry out any your suggestions. The very name of Poona and Satara calls to our mind the almost superhuman efforts of Shivajee and the grand old Peshawas to free India from the thraldom and tyranny of Mohammadan rules and your Shabha still makes us think that in Poona at least the old spark of patriotism is not extinguished. Hoping to be favoured with an early reply. I remain,
Yours faithfully.
Sd. L. Singh
ओ अपन उपचारकर्ता चिकित्सकक कहलापर बिलेंत जएबाक पूरा तैआरी कए लेने छलाह किन्तु समाज–भयसँ समुद्र–यात्रा स्थगित करए पड़लनि । यात्राक स्थगन हुनका लेल घातक भेल । मिथिलाक समाजक लेल सेहो ओ नीक नहि भेलैक, ओ पछुआ गेल । समुद्र यात्राक नामपर हुनक भातिज महाराजा धिराज कामेश्वर सिंहकेँ स्वजातीय बारि देलथिन । दोसर दिस बड़ौदाक महारानी 1912 ई सँ पूर्बहि विश्वभ्रमण कए भारतीय महिला समाजक उत्थानक लेल अपन अनुभवकेँ लिपिबद्ध कए लेने छलीह-“ Her Highness the Maharani of Baroda and S.M.Mitra,The Position of Women in Indian Life, Preface,1912. “ During the course of several visits to the West, both to Europe and to America, I was naturally struck by the difference between the position of woman in English and in Indian public life, as represented by her share in the organizations for human welfare in the two countries. The cooperation which exists between Westen men and women in public affairs is practically unknown in India. Public matters in India are almost entirely in the hands of men, and the reason is not far to seek, because the useful organizations for human welfare, in which women cooperate with men in the West hardly exist in India, and where they do technically exist, their influence is scarcely felt.”
यदि समुद्रयात्रा धर्मर्मविरुद्ध घोषित नहि भेल रहैत तँ महाराज लक्ष्मीश्वर सिंहक अमलदरीएसँ मिथिलावासी समुद्र यात्रा कए नव–नव ज्ञान अर्जित करैत रहितथि । कालान्तरमे हुनका सङ्गे हुनक पत्नी एवं बेटी सेहो देश–देशान्तरमे रहि उच्चशिक्षा प्राप्त करितथि आ’ मिथिलाक महिला समाजक सशक्तिकरणक गति, ओहि स्थिति सबहक कारणेँ जकर उल्लेख Amie GAYE and Shreyashi Jha यूनेस्कोक अपन रिपोर्टमे कएने छथि, कमसँ कम सए वर्ष पाछू नहि रहि गेल रहैत । (Amie GAYE and Shreyasi Jha – Measuring Women’s Empowerment through Migration, UNESCO, Diversities, Vol.13,No.1, page No. 49, 2011 _”Since 1950, the female share of international migrants has been moved as ‘accompanying family dependents’, however, currently more women are migrating independently in search of jobs. This change is a result of a combination of factors- changes in the demographic structure, increasing demand for cheaper caregivers in rich countries, more visible inequalities in wealth and aggressive policies of private recruitment agencies.”)
सम्प्रति बहुविवाह नहि होइछ, बालविवाह नहि होइछ, अनमेल विवाह नहि होइछ, वृद्ध विवाह नहि होइछ, वि धवा विवाहकेँ आब घृणाक दृष्टिसँ नहि देखल जाइछ, तलाक आ’ फेर विवाह होअए लागल अछि, जातीय बन्धन शिथिल भए गेलैक अछि, कन्या अपन रुचि–अरुचि अपन अभिभावककेँ कहए लागल छथि, माइ–बाप द्वारा ठीक कएल विवाह–प्रस्तावकेँ तोडि़ प्रेमीक सङ्ग भागए लागल अछि, सहजीवन (Co-habitation/Live-in-relationship) सेहो जिबैत छथि । ई सब शिक्षा आ’ आत्मनिभर्रताक परिणाम थिक । जेना–जेना शिक्षाक विकास होएत, देश–विदेशमे शिक्षा एवं जीविकापन्न होएबाक अवसर भेटतैक, एवं नव–नव सामाजिक यथार्थसँ संघर्ष करए पड़तैक, ई स्थिति बढ़त । कतहुसँ एकरा सभकेँ सामाजिक कुरीति नहि कहि सकैत छी । किन्तु स्त्रीगण समाजमे शिक्षाक विकास एवं आर्थिक आत्मनिर्भतासँ स्वतन्त्र व्यक्तित्व स्थापनाक जे चेतना क्रमश: वेगवती भेल जाइछ, से पुरुष वर्चस्वक पारम्परिक समाजकेँ पचि नहि रहल छैक । ओ समाज नारी सशक्तिकरणकेँ पुरुष वर्चस्व पर आघात मानय लागल अछि । औना गेल अछि । ओही खौंझ आ’ औनैनीक अभिव्यक्ति बलात्कार सदृश घृणित आचरणक रूपमे हमरा लोकनि देखैत छी । न्याभ्रूण हत्या सेहो ओकरहि परिणाम थिकैक ।
जेना ऐतिहासिक अभिलेखक आधारपर स्पष्ट कएने छी, मिथिलामे अङरेजी शिक्षाक प्रचार–प्रसार एवं विकास पर्याप्त विलम्बसँ भेलैक । स्वाधीनताक बाद जखन ग्रामीण आर्थिक व्यवस्था बिगड़ए लागल तँ पहिने नवयुवक वर्ग आ’ फेर हुनक परिवारक सदस्य नगरवासी होअए लगलथिन । मिथिलामे जीविकाक साधन नहि छल, औद्योगिक प्रतिष्ठान नहि छल, औखन नहि अछि, पड़ैनी लागल छैक, अतएव, अपन माटिपर रहि स्त्रीगण द्वारा समाजक समस्याक समाधानक हेतु जे सामूहिक प्रयास सम्भव छैक आ’ ओहि लेल जेहन सांगठनिक क्षमता अपेक्षित अछि, से मिथिलाक नारी–समाजमे विकसित नहि भए सकल अछि ।
देशक विभिन्न क्षेत्रमे सांस्कृति मिथिला अछि, ओ लोकनि सङ्गठन बनौने छथि, कोनो–कोनो शहरमे मैथिल महिलाक पृथक सङ्गठन सेहो अछि, मुदा हुनका लोकनिक कार्य–कलाप सांस्कृतिक गतिविधिए धरि सीमित अछि । सामाजिक जीवनमे जे नव–नव विकृति जनमि रहल अछि अथवा जकर रूप विकराल भए गेल छैक, तकरा पराभूत करबा लेल अपेक्षित सामूहिक साङ्गठनिक प्रयासक ओहि संस्था सभमे सम्प्रति घोर अभाव अछि ।
तैओ, सामाजिक स्तरपर एहन संकेत आबए लागल अछि जे स्त्री–शिक्षाक विकास, एवं आत्मनिर्भताक बढ़ैत अवसरसँ कन्यामे वरण एवं अस्वीकार करबाक क्षमता विकसित भए रहल अछि । मिथिलाक स्त्रीगण समाजमे एहि क्षमताक विकास जतेक क्षिप्रतासँ होएत, ‘आदर्श विवाह’क गढ़ल वर्तमान परिभाषा बदलत । अथवा ‘लोक की कहत’सदृश असामाजिक एवं निराधर गौरवबोधपर ओतेक शीघ्रतासँ विराम लागत ।
पचास वर्षसँ बेसी भेल होएतैक । ‘मिथिलाक विदुषी महिला’क खण्डित प्रति हाथमे आएल । पछाति श्यामानन्द झाक सङ्कलनमे एकर पूर्ण प्रति सेहो भेटल । पढि़ उत्सुकता जागल । पोथीमे वर्णित एकटा विदुषी हरिलता (मोदवती)क सन्निकट छलहुँ । खोधि–खोधि पुछैत रहलिअनि । ओ जे किछु कहलनि, एक भुक्तभोगीक व्यथा छल । ओहिसँ बीसम शताब्दीक पूर्वार्द्धमे मिथिलाक सामाजिक स्थितिकेँ जनबाक अवसर भेटल । एहि अवसरपर ओ स्मरण भए रहल छथि ।
एहि पोथीक प्रसङ्ग किछु अद्भुत संयोग सब अछि । लालगंजमे गामक उत्तर मैथिलीक सुकवि एवं आन्दोलनी गणेश्वर झा ‘गणेश’ छलाह तँ दक्षिणमे श्यामानन्द झा । गणेश्वर झा ‘गणेश’क पत्नी अरुन्धती देवी पोथी लिखि मिथिलाक विदुषीक अवदानकेँ सुरक्षित कएल तँ श्यामानन्द झाक पत्नी पतिक साहित्य एवं सङ्कलनक संरक्षण आजीवन कएल । एकटा आर अद्भुत संयोग अछि, कवीश्वरी हरिलता ‘मिथिलातीर्थ प्रकाश’ एवं मैथिलीक पहिल कथा संग्रह ‘चन्द्रप्रभा’क यशस्वी लेखक पण्डित श्रीकृष्ण ठाकुर(सर्वसीमा)क दौहित्री छलीह तँ अरुन्धती देवीक माइक मातृमातृक ओहिठाम ।
‘विदुषी महिला’क लेखनक लक्ष्य महत्त सांस्कृतिक अछि । ओ उद्देश्य थिक मिथिलाक सुदीर्घ विदुषी परम्पराकेँ मातृभाषाक माध्यमेँ मातृजनक सम्मुख आनब जाहिसँ लोक उत्प्रेरित होअए । मैथिलीमे एहन लेखनक परम्परा नहि छल, अरुन्धती देवी मैथिलीमे श्रीगणेश कएल । एहि लेल ओ स्तुत्य छथि । हुनक प्रयास स्तुत्य अछि । एहि पोथीकेँ मिथिलाक विदुषी द्वारा मैथिलीमे लिखित पहिल पोथी होएबाक गौरव प्राप्त छैक । एहिमे छओ एहन विदुषी छथि जे लेखिकाक समकालीन छलथिन । एहिसँ स्पष्ट अछि जे हुनक दृष्टि केवल मिथिलाक प्राचीन विदुषीलोकनिक उपलब्ध परिचय एवं अवदानकेँ लिखब मात्र नहि छल, अपितु समकालीन विदुषी लोकनिक कृतित्वकेँ लिपिबद्ध कए भविष्यक अनुसन्धानकर्ताक लेल सेहो बाट प्रशस्त करब छल । संस्कृतमे वा आन भाषामे एहन परम्परा रहल होएत मुदा मैथिलीमे एहन लेखनक सूत्रपात अरुन्धती देवीसँ होइत अछि ।
एहि पोथीक पुनर्मुद्रण हो, से इच्छा कतेको वर्षसँ छल । एहि वर्षक पूर्वार्द्धमे जखन गाम गेलहुँ, एकर फोटो प्रति सङ्गमे छल । परम सामाजिक लोक श्री मिथिलेश देखलनि । ओ अपन उत्सुकता एवं प्रसन्नताक प्रदर्शन लेखिकाक घरक लोकक समक्ष कए देल । पोथी देखि गौरवक बोध भेलनि । लेखिका एही हेतु पोथी लिखने छलीह, जे पोथी पढि़ समाज गौरवक बोध करए । ओहिसँ ऊर्जा पाबि भाषा–साहित्य एवं संस्कृतिक संरक्षणक प्रति साकांक्ष होअए । हुनक परिश्रमक ई सफलता थिक ।
एहि पुनीत काजमे प्रो– भैरवेश्वर झा सङ्ग भेलाह अछि । ओएह लेखिकाक दुर्लभ फोटो हुनक कन्या श्रीमती ललिता देवी (श्रीमती हीरा देवी, रामपुर, सम्प्रति बनारस)सँ उपरौलनि आ’ तर्पणक भार उठाए लेल । हम तँ अपनाकेँ धन्य मानैत छी मैथिलीक एक अप्राप्य कृति केँ समाजक समक्ष अनबाक एकटा आर अवसर भेटल । पण्डित श्रीभवनाथ झा ‘भवन’ विदुषी विश्वास देवीक प्रसङ्ग महत्त्वपूर्ण सूचना देलनि अछि । एहि सारस्वत काजमे सहयोगक लेल सभ केओ धन्यवादक पात्र छथि ।
ठीक सए वर्ष पहिने (1912 ई–) बड़ौदाक महारानी चिम्ना वाइ द्वितीय भविष्यवाणी कएने छलीह जे जखन बीसम शताब्दीक समाप्तिपर ओकर इतिहास लिखल जाएत तँ ओ महिलाक विकासक इतिहास होएत – Her Highness the Maharani of Baroda and S.M.Mitra, The Position of Women in Indian Life, Page No.1, 1912.-“When the final chronicle of the twentieth century comes to be written, probably the most remarkable feature in its annals will be the history of the development of woman.” बीसम शताब्दी तँ नहि भए सकल, किन्तु मिथिलाक स्त्री–समाजमे जाहि प्रकारसँ चेतना आबि रहल अछि, ई आशा सहजहि कए सकैत छी जे एकैसम शताब्दीक मिथिलाक इतिहास, मिथिलाक स्त्री–समाजक विकासक इतिहास होएत । ओहि दिशामे ‘मिथिलाक विदुषी महिला’क पुनर्प्रकाशन एक शुभसङ्केत थिक ।
हम ने इतिहासज्ञ छी आ ने समाजशास्त्री तेँ जँ विज्ञजनकेँ एहिमे कोनो त्रुटि भेटनि तँ एक अल्पज्ञक दुस्साहस मानि कृपया क्षमा कए देथि ।


c: text/html

text:
मदन मोहन मालवीय
महामना मदन मोहन मालवीय उच्चारण (सहायता जानकारी) (२५ दिसम्बर १८६१ - १९४६) काशी हिन्दू विश्वविद्यालयक प्रणेता छलाह सँगे ओ युगक आदर्श पुरुष सेहो छलाह । ओ भारतक पहिल आ एहन अन्तिम व्यक्ति छल जिनका महामनाक सम्मानजनक उपाधिसँ विभूषित कएल गेल छल । पत्रकारिता, आन्दोलक, समाज सुधारक, मातृभाषा तथा भारतमाताक सेवामे अपन जीवन समर्पण केनिहार ओ महान व्यक्तित्व जे विश्वविद्यालयक स्थापना केनए छल जाहिमे हिनकर परिकल्पनामे एहन विद्यार्थीसभ शिक्षित होए जे देशक सेवाक लेल तयार करि देशक शिर गौरवसँ उच्च भऽ सकए । मालवीयजी सत्य, ब्रह्मचर्य, व्यायाम, देशभक्ति आ आत्मत्यागमा अद्वितीय छ्लाह । ई सम्पूर्ण आचरणमे ओ मात्र उपदेशक नै भऽ स्वयं ओ सभक लेल पालन कर्ताकें रुपमे सेहो रहल छल । ओ अपन व्यवहारमे सदैव मृदुभाषी रहल आ कर्म हि हुनकर जीवन छल । अनेको संस्थासभक संस्थापक तथा सफल सञ्चालक रुपमे सेहो अपन नियम कानून व्यवस्थाक सुचारू रखैत ओ कहियो रिस आ द्वेस आ कड़ा स्वरमे किनको मन नै दुखेलक । भारत सरकार द्वारा २४ दिसम्बर २०१४ मे हुनका भारत रत्नसँ सम्मानित कएल गेल छल ।
जीवन चित्रण[सम्पादन करी]

robotstxt: allowed

filter: keep


text:
थारु भाषा
थारु (अङ्ग्रेजी: Tharu, हिन्दी: थरुवा) या थरुहट (अङ्ग्रेजी: Tharuhat) भारोपली भाषा परिवार अन्तर्गतक एक भाषा छी जे नेपालक तराई क्षेत्र आ भारतक उत्तराखण्ड, उत्तर प्रदेश आ बिहार राज्यमे रहल थारु लोकसभद्वारा बाजल जाइत अछि ।[१][२]थारु भाषा नेपालमे बाजल जाइवला एक मुख्य भाषा छी । थारु जातिमे थारु भाषाक प्रकार मानल गेल अन्य बहुतेक भाषासभ अछि जकरा थारु भाषा वा सोनहा, कठरिया, दङ्गौरा वा मुख्य चौधरी भाषा सेहो कहल जाइत अछि । नेपालक पश्चिम भू-भागमे बाजल जाइवला ई भाषा वाहेक पूर्वी थारु समुदायमे चितवनिया थारू भाषा बाजल जाइत अछि जे पश्चिमी थारु भाषासँ फरक होइत अछि । ई अन्य नेपालमे बाजल जाइवला मैथिली, भोजपुरी बङ्गाली भाषासँ मिलैत जुलैत अछि ।
सन्दर्भ सामग्रीसभ[सम्पादन करी]
- ↑ Office of the Registrar General, India (2001), "Uttaranchal. Data Highlights: The Scheduled Tribes. Census of India 2001", अन्तिम पहुँच २००८-०३-१६।
- ↑ Office of the Registrar General, India (2001), "Uttar Pradesh. Data Highlights: The Scheduled Tribes. Census of India 2001"।


text:
महत्त्व
देवोत्थान एकादशी कार्तिक शुक्ल एकादशी कें देव उठान, हरिबोधिनी, देवोत्थान, प्रबोधिनी एकादशी सेहो कहल जाइत अछि। मिथिलामे एकर बड़ महत्त्व अछि। भारतवर्षमे ई एकटा प्रसिद्ध दिन रहल अछि। कालिदास सेहो मेघदूतमे एहि दिनक उल्लेख कएने छथि। मेघदूतमे यक्षक शापक अन्त होएबाक यैह दिन कहल गेल अछि- शापान्तो मे भुजगशयनादुत्थिते शार्ङ्गपाणौ। एहिसँ स्पष्ट अछि जे कालिदासक समयमे सेहो ई देवोत्थान एकादशी एकटा महत्त्वपूर्ण अवसर छल आ दिन गनबाक एकटा नियत तिथि छल।
मान्यता
मान्यता अछि जे आषाढ शुक्ल एकादशीकें भगवान् लक्ष्मीक संग क्षीरसागरमे शयन करैत छथि आ कार्तिक शुक्ल एकादशीकें निद्रा त्यागि उठैत छथि। एहि चारि मासकें चातुर्मास्य कहल जाइत अछि। दीपावलीक दिन लक्ष्मी उठैत छथि आ ओकर एगारह दिनक बाद एकादशी कें भगवान् कें उठाओल जाइत अछि।
मिथिलाक परम्परामे ई पूजा सन्ध्या कालमे आँगनमे तुलसीक वृक्ष लग होइत अछि। एतए घरक समस्त उपयोगी वस्तुक अरिपन देल जाइत अछि- जेना, बखाड़, पलंग, हर-हरवाह, खडाँउ, उखडि, ढेकी आदि बखाडक अरिपन पर पानक पात आ धान देल जाइत अछि।
मिथिलामे एकर विधानक इतिहास
श्रीदत्त उपाध्यायक ‘समयप्रदीप’मे पाँच दिनक कृत्य कहल गेल अछि
मिथिलामे म.म. चण्डेश्वरसँ प्राचीन धर्मशास्त्री श्रीदत्त उपाध्याय छथि। चण्डेश्वर हुनका कृत्यरत्नाकरमे उद्धृत कएने छथिन्ह। ओ अपन ग्रन्थ ‘समयप्रदीप’मे आषाढ शुक्लक हरिशयन एकादशी, भाद्रशुक्लक पार्श्वपरिवर्तिनी एकादशी तथा कार्तिक शुक्लक देवोत्थान एकादशीकेँ पाँच दिनक कृत्य मानैत छथि। एहि तीनू अवसर पर ओ जाहि प्रकारक उत्सवक चर्चा कएलनि ओ ध्यान देबाक योग्य अछि। नृत्य, गीत, वाद्ययंत्र, राति-जागरण, घरक सजावट आदि केँ पाबनि केर रूपमे वर्णित कयल गेल अछि। तेँ ई निश्चित अछि जे एहि पाँच दिनक पावनिमे समस्त समाजक सहभागिता छल ।
प्रत्येक दू मास पर आयोजित ई विशाल पावनि मिथिलाक संस्कृतिमे विष्णुक पूजाक प्रचलनकेँ स्पष्ट करैत अछि |
‘समयप्रदीप’क अनुसार एकादशीक दिन व्रत, भजन-कीर्तनक संग रातिमे जागरण करबाक चाही। दोसर दिन द्वादशीमे विष्णुकेँ अनेक प्रकारसँ स्नान कराए निम्नलिखित तीन मंत्र सँ उठएबाक चाही। ‘समयप्रदीप’ ग्रन्थक अनुसार तीन मंत्र निम्नलिखित अछि-
ॐ ब्रह्मेन्द्ररुद्रैरभिपूज्यमानो भवान् ऋषिर्वन्दितवन्दनीय:।
प्राप्ता तवेयं किल कौमुदाख्या जागृष्व जागृष्व सुलोकनाथ ॥
मेघा गता निर्मलपूर्णचन्द्रशारद्यपुष्पाणि मनोहराणि ।
अहं ददानीति च पुण्यहेतोर्जागृष्व जागृष्व सुलोकनाथ ॥
उत्तिष्ठोत्तिष्ठ गोविन्द त्यज निद्रां जगत्पते।
त्वयि चोत्थीयमाने तु उत्थितं भुवनत्रयम्॥
एक दिन या पाँच दिनक उत्सव ?
हरिशयनी एकादशी, पार्श्वपरिवर्तनी एकादशी आ देवोत्थान एकादशी कतेक दिन हेबाक चाही ताहि पर श्रीदत्तोपाध्याय हरिशयनी एकादशीक संदर्भमे विशेष चर्चा केने छथि | ओ कहैत छथि जे ब्रह्मपुराणक अनुसार एकादशीमे विष्णुक सुतबाक उल्लेख अछि। वराह पुराणमे द्वादशीक दिन सुतबाक उल्लेख अछि। मुदा, यमस्मृतिक अनुसार पूर्णिमाकेँ सुतबाक उल्लेख भेटैत अछि। एहि तीनूक संगति रखैत श्रीदत्त उपाध्याय अपन मत दैत छथि जे ब्रह्मपुराणमे सेहो एकादशीक दिन जे हरिशयन आदि कहल जाइत अछि, वास्तवमे आरंभक दिन थीक। ई मानि लेला पर वराह पुराण आ यम-स्मृतिक कथनसँ सेहो संगति बैसि जाएत। एहन बुझाइत अछि जे श्रीदत्त उपाध्याय कालमे मिथिलामे एहि तीनू एकादशी तिथिकेँ व्यापक रूप सँ मनएबाक परंपरा छल, तेँ सभक संगति स्थापित करबाक लेल श्रीदत्त उपाध्याय एकरा पाँच दिनक उत्सव मानलनि।
कृत्यरत्नाकरक अनुसार पाँच दिनक उत्सव
म.म चण्डेश्वर कृत्यरत्नाकरक कार्तिकतरंगमे ब्रह्मपुराणसँ उद्धृत करैत कहैत छथि जे कार्तिक शुक्ल पक्षक एकादशी तिथिक रातिमे विष्णुकें जगएबाक चाही। चण्डेश्वर एहि देवोत्थान एकादशीकें पाँच रातिक उत्सव मानैत एकर विस्तृत वर्णन कएने छथि। एही पाँच दिनकेँ ,ओ वकपञ्चक कहैत एहिमे मांसादिभक्षणक निषेध करैत छथि। हुनक अनुसार भरि राति गीत-नाद आदिसँ जागरण कए प्रातःकाल द्वादशी तिथिमे घृत आदिसँ स्नान प्रतिमाक अभिषेक, उबटन, आदि दए स्नान कराबी आ तखनि विस्तृत विधिसँ पूजा कए निम्नलिखित मन्त्रसँ हुनका जगाबी।
ब्रह्मेन्द्र-रुद्रैरभिनूयमानो भवानृषिर्वन्दित-वन्दनीयः।
प्राप्ता तवेयं किल कौमुदाख्या जागृष्व जागृष्व च लोकनाथ।।
मेघा गता निर्मलपूर्णचन्द्रशारद्यपुष्पाणि मनोहराणि।
अहं ददानीति च पुण्यहेतोर्जागृष्व जागृष्व च लोकनाथ।।
स यज्ञो यत्र भासि त्वं सर्व्वयज्ञानुभवोऽसि यज्ञाः।
यजन्ति वार्तासु विशुद्धसत्त्वाः प्रबुध्य जागृष्व च लोकनाथ।।
एतए चण्डेश्वर लिखैत छथि जे अंतिम श्लोक यद्यपि ‘समयप्रदीप’ आदि ग्रन्थमे उल्लिखित नहिं अछि मुदा वराहपुराण आ ‘कृत्यसमुच्चय’ मे भेटैत अछि तेँ एतहु लेल गेल अछि।
द्वादशीसँ पूर्णिमा धरिक प्रत्येक दिनक कृत्यक उल्लेख एतए ब्रह्मपुराण आ वराहपुराणक अनुसार कएल गेल अछि।
पूजाक विधान
अष्टदल कमलक अरिपन पर पीढी राखि ओहि पर गोसाउनिक (तामामे राखल धान जाहि पर लक्ष्मीक नित्य पूजन होइत अछि,) संग विष्णुक पूजा होइत अछि। एहि लेल गोसाउनिक सीर पर राखल ओहि तामाकें बाहर आनल जाइत अछि। तें गोसाउनिक सीरसँ आँगनक पूजा-स्थान धरि अरिपन पडैत अछि। ओ अरिपन आँगनक पूजास्थल पर बनाओल गेल अष्टदलकमलक अरिपनक संग जुडल रहैत अछि। एकर ई अर्थ थीक जे गोसाउनिक सीर पर सँ तामामे राखल ओहि लक्ष्मीकें पूजास्थल धरि आनल जाइत अछि आ विष्णुक संग हुनक पूजा कएल जाइत अछि।
अरिपन
खडाम आ पलंग भगवानक पूजाक लेल कुसियारक छीप वला पाँच टा भागक उपयोग होइत अछि। ओही दिन काटल खढसँ लपेटि पाँच खुट्टावला घर बनैत अछि। एक खुट्टा बीचमे आ चारि टा चारू कोन पर लगाए सभटाकें ऊपर बान्हि देल जाइत अछि। पीढी पर ई घर राखि ओहिमे पूजा होइत अछि आ पूजाक बाद एहि घरकें पानिमे भसाओल नै जाइत अछि। ओकरा घरक चार पर राखि देल जाइत अछि।
नैवेद्य
एहिमे अन्नक व्यवहार एकदम वर्जित अछि। अल्हुआ, भेंटक चाउर, सिंहार, आरु, खम्हारु, आदि कन्द-मूल-फल, मखान, दूध, दही एवं सामयिक फल नैवेद्य होइत अछि। एतेक धरि जे एहि पूजामे भगवान् कें यव (जौ) चढौलो नै जाइत छनि।
पूजाविधि-
विष्णु आ लक्ष्मीक पूजा कए तथासम्भव उपचार सँ होइत अछि। एकर पूजाविधिमे कोनो विशेष विधान नहिं छैक। मुदा एहि पूजामे तिल आ जौक व्यवहार नहिं होइत अछि से वृद्ध-परम्परासँ देखैत आबि रहल छी।
पूजा कए पीढीक चारू कोन पर दीप जराओल जाइत अछि। तखनि कमसँ कम चारि गोटे जे व्रत कएने छथि से निम्नलिखित मन्त्र पढैत तीन ओहि पीढी समेत भगवान् कें उठबैत छथि।।
एहिमे प्रथम दू मन्त्र बैसि कए आ अन्तिम मन्त्र पढबाक बेर उठएबाक परम्परा देखैत छी।
मन्त्र-
ब्रह्मेन्द्र-रुद्रैरभिवन्द्यमानो भवानृषिर्वन्दित-वन्दनीयः।
प्राप्ता तवेयं किल कौमुदाख्या जागृष्व जागृष्व च लोकनाथ।।
मेघा गता निर्मलपूर्णचन्द्रशारद्यपुष्पाणि मनोहराणि।
अहं ददानीति च पुण्यहेतोर्जागृष्व जागृष्व च लोकनाथ।।
उत्तिष्ठोत्तिष्ठ गोविन्द त्यज निद्रां जगत्पते।
त्वया चोत्थीयमानेन उत्थितं भुवनत्रयम्।।
पूजा सम्पन्न कए गृहस्थ रातिमे भगवानकें चढाओल गेल फलसँ पारणा करैत अछि। मिथिलामे बेसी ठाम इएह देखैत छी। एतए वृद्ध-परम्परासँ देखैत छी जे पारणा करबाक आसन पर बैसि चरणोदक लेल जाइत अछि, पूजा-स्थान पर नहिं। कारण जे एहिमे दोसर बेर किछु ग्रहण नै करबाक चाही।
मुदा बहुत ठाम भरि राति नृत्य-गीतादिक संग जागरण कए प्रातःकाल नित्यक्रिया कए तुलसीदलसँ पारणा करबाक सेहो परम्परा कतहु कतहु वैष्णव लोकनिमे सुनैत छी।
एकर अगिला दिन द्वादशीकें तुलसी-विवाह होइत अछि जे मिथिलामे प्रचलित नहिं अछि, मुदा विभिन्न ठाकुरबाडीमे एकर आयोजन होइत अछि।


text:
नवका- पुरनका लेख सर्च करु...
PHOTOS- मधुबनी के चपाही मे आगि सं चारिटा मरलाह, 500 घर जरिsक राख
सुगौना पंचायत के चपाही मे रविदिन 30 मार्च के आगि मे पांच सय सं बेसि घर जलिsक राख भ गेल.
बताएल जा रहल अछि जे आगि खाना बनाबैत काल चूल्हा सं
उठल चिंगारी सं लागल. पछिया हवा के कारण आगि देखैत दैखेत पूरा टोला के अपना चपेट ने लs लेलक.
चपाही में 500 सं बेसि घर के जलि के राख भेलाह से लाखों टका के संपत्ति के नुकसान भेल अछि.
आगि से घर...मकान सं नष्ट भए गेल... कइटा मवेशी सेहो झुलैस गेल. घर के बाहर लागल गाड़ी-बाइक सेहो राख भs गेल.
ओतेक भीषण आगि लगला के बादहुं दमकल विभाग के गाड़ी के गाम तक पहुंचय मे दू घंटा सं बेसि के समय लागय. एहि सं आगि आओर फैलेत गेल.
आगि लगला के बाद सरकारी अफसर सभ चपाही पहुंच गेल छथिन्ह. चुनाव के टाइम होए के कारण सरकार आओर दोसर पार्टी के लोक सभ कोनो मौका नहि छोड़य चाहय छथिन्ह. सभ घटनास्थल पर पहुंच गेल छथिन्ह. मुदा आगि सांझ धरि पूरा नहि बुझल छल.
सरकार के तरफ सं नुकसान के आकलन कएल जा रहल अछि. आकलन के बाद राहत केर घोषणा कएल जाएत.
रिपोर्ट आओर फोटो -संजीव कुमार गुप्ता
आओर फोटो+ वीडियो देखय लेल क्लिक करु-
Video + Pics: राजनगर चपाही मे अग्नि देवताक तांडव
1 टिप्पणी:


text:
काठमांडु, सितम्बर १६, २०१५. मैथिली जिन्दाबाद!!
एखनहि कनेकाल पहिने रातिक लगभग ९ बजे नेपालक संविधानसभाक बैसार मे वोटिंग कराओल गेल। कुल ५९८ सभासद मे सँ ५०७ सभासद द्वारा संविधानक वर्तमान परिमार्जित मस्यौदाक पक्ष मे वोट देल गेल आ २५ विरोध मे। विदित हो जे मधेशवादी दल केर लगभग सब सभासद प्रक्रियाक बहिष्कार कयने छथि।
एहि सँ पूर्व संविधान मे प्रस्तावित कुल ३०२ धारा पर एक-एक करैत बहुमत सँ पारित कैल गेल छल। ओहि सब धारा मे दर्ता करायल गेल संशोधन पर सेहो वोटिंग करबैत पक्ष या विपक्ष मे निर्णय करैत संपूर्ण धाराक अन्तिम रूप निर्धारित कैल गेल छल। आइ संध्याकाल धरि कुल धारा पास कैल जा चुकल छल।
अन्त मे दुइ-तिहाई बहुमत सँ संविधान जारी करबाक विषय पर हस्ताक्षर सहित अनुमोदन करबाक व्यवस्था मे वोटिंग कराओल गेल छल जेकर परिणाम घोषणा करैत सभाध्यक्ष सुभाष नेम्वांग रवि दिन संध्याकाल ५ बजे राष्ट्रपतिक हाथ सँ संविधान देशक जनता केँ सौंपबाक घोषणा करैत किछु तकनीकी खानापूर्ति हेतु समुचित मार्ग-निर्देशन तय करैत बैसार केँ स्थगित करबाक घोषणा केलनि।


text:
अपने छी हम मैट्रिक
गरीबीक चक्की मे पिसा क'
फेल भेल हमर बैटरी
चिंता सं हम पेरायल छलहुं
मुदा तइयो भरोस भेल
कॉलेज देखलक बौआ
टिभी केबल छल कटल
घरक राशन छल घटल
बुझि सकै छी, की कहू ?
अभावो कें देखि ओ
फैशनक हिसाबे
कीनलक जींस झमकौआ
किछु दिन कॉलेज क'
बढौलक ओ हिप्पी
अप्पन उमेर देखि
सधलहुं हम चुप्पी
खा गेल ओ हमरो तहिये
जहिया ओकर मोंछ कटलकै नौआ
एकदिन छ्गुन्ता लागल
ओकर जींसक पतलून सं
गुटखा बहरायल
बुझय मे आबि गेल
करैत होयत ई कत्ते
नशाक सेवन नुकौआ
घींच-घाचि क' थर्ड ईयर मे अछि
हे उच्चैठक महरानी, अहीं पर लगबियौ
भरोस एक्को रत्ती नहि अछि
मैया अहीं कें गोहरबै छी
जं भेल ई पास त'
चढायब छागर हम जौआ
खर्चक पहाड़ सं देलक ई नमरा
बेचीं घरारी आ की बेचीं हम डबरा
कर्जो नहि भेटै छै , कहियौ हम ककरा
ई त' कुपात्र भेल, ठेस लागल हमरा
एकरा सं किछु छुटल नहि छै
कए खेप ई चिखने होयत पौआ
फैशन सं लैस भ'
जेबी मे किछु कैश ल'
चलैए अनबिसेख एना
हो शाहरुख़ , सलमान जेना
आब ने उजियाएत ई
हमर मोन भेल कौआ
आब हम नियारल
बियाह करा दी एकर
घट्टक अबैए ढेर -ढाकी
कनिया हम चिक्कन ताकी
दिन-दुनिया ठीक करबा वास्ते
दहेज़ लेबै मोटकौआ
मूल नाम : रूपेश कुमार झा
पिता : श्री नवकांत झा
पितामह : स्व हरेकृष्ण झा
साहित्यिक नाम : रूपेश कुमार झा 'त्योंथ' (मैथिली कविता) ओ नवकृष्ण ऐहिक (आलेख/व्यंग्य)
साहित्यिक प्रकाशन : मैथिलीक विभिन्न पत्र-पत्रिका मे दर्जनो कविता ओ मैथिली दैनिक मिथिला समाद मे खुरचन भाइक कछ्मच्छी स्तम्भ केर अंतर्गत तीन सय सं बेसी व्यंग्य लेखन-प्रकाशन
शिक्षा : स्नातक (कंप्यूटर अप्लिकेशन) अंतिम वर्षक छात्र
कार्यरत : वर्त्तमान मे कोलकाताक एक हिंदी दैनिक मे संपादन मंडल मे कार्यरत
स्थायी पता: ग्राम+पत्रालय : त्योंथागढ़ , भाया : खिरहर, जिला: मधुबनी (मिथिला)
संपर्क: मोबाइल: +91-9239415921 , इ-मेल : rkjteoth@gmail.com
हमर ईमेल:-hellomithilaa@gmail.com


text:
रामबाबू
समस्तीपुर। कृषि क्षेत्रमे विकास हेतु चारि गोट नव महाविद्यालय स्थापना कएल जाएत। मधुबनीमे पशु महाविद्यालय, मोतिहारीक पीपराकोठीमे उद्यान महाविद्यालय, औरंगाबाद आऔर सारणमे नव कृषि महाविद्यालय खोलल जाएत। समस्तीपुर जिलाक पूसामे आयोजित अनुसंधान परिषद् केर तीन दिवसीय बैसारकें संबोधित करैत डा.राजेन्द्र प्रसाद केन्द्रीय कृषि विश्वविद्यालय केर कुलपति डा. आर. सी. श्रीवास्तव बजलाह कि नव विश्वविद्यालय खोलबाक लेल बिहार सरकार भूमि अधिग्रहण क काज आरंभ क चुकल अछि। अहि नवका महाविद्यालय सभके स्थापना सँ बिहारक किसान आऔर पशुपालक सभक उन्नत तकनीक सभकेँ उत्तम जानकारी भेटतनि। डा.श्रीवास्तव बजलाह कि जलवायु परिवर्तन के’ ध्यानमे राखि फसल सभक बाउग हेतु वैज्ञानिक सभक नव अनुसंधान विकसित क किसान सभकेँ लाभ पहुँचाएल जाएत। खेतीमे कम लागत सँ पानि पटेबाक लेल विश्वविद्यालय सोलर चलित पंप सेटक सेहो अविष्कार कएलक अछि।
कुलपति बजलाह कि विश्वविद्यालय के’ विज्ञानिक द्वारा कचरा प्रबंधन, सौर ऊर्जा संचालित सिंचाई प्रणाली आऔर जैविक खेती संगहि अन्यान्य कृषि काज सभ पर विशेष रूप सँ ध्यान देल जा रहल अछि। बैसारमे विश्वविद्यालयकें निदेशक अनुसंधान डा.मिथिलेश कुमार, वरिष्ठ वैज्ञानिक डा.एम.पी.सिंह, डा.ए.के. मिश्रा, डा.दिव्यांशु शेखर,डा.मृत्युंजय कुमार संगहि अन्य कृषि वैज्ञानिक सभ सहभागी छलाह।


text:
500 व 1000 के नोट ल' के एनिहार मरीज सभ क' अस्पताल प्रशासन इलाज सँ साफ मना क' देलन्हि। राजधानी पटना के एक सुपर स्पेशलिटी हॉस्पिटल म' कैंसर पीड़ित दर-दर केर ठोकर खायत रहला लेकिन 500 आर 1000 के नोट होयबाक कारण हुनकर इलाज नहि कायल गेलन्हि।
राजधानी पटना के एक अस्पताल म' पांच सौ आर हजार के नोटक बण्डल ल' रेडिएशन आर कैमो केर लगभग दुइ लाख टक्का के बिलक भुगतान करबाक लेल पहुँचल पटना के मुसल्लाहपुर निवासी राजकुमार यादव क' अस्पताल प्रबंधन वापस लौटा देलन्हि।
स्थानीय बबलू प्रकाश कहला कि पांच सौ, हज़ार के नोट बंद भेलाक बाद कैंसर व आन जानलेवा बीमारी सँ जंग लड़ै बला के स्वास्थ्य केर संग केंद्र सरकार मजाक केलन्हि। पीड़ित राजकुमार यादव कहला कि हमरा लग सौ केर नोट नहि अछि। आब हम की करि। हम अप्पन इलाज कोना करायब।


text:
मधुबनी के झंझारपुर थाना क्षेत्र सँ 13 दिन पहिना प्रेमी संग भागल दुई बच्चाक माय खुद थाना पहुंचली आर थाना पहुंच के अप्पन दोसर बियाह करबाक जानकारी पुलिस क' देली।
थाना पहुँचल महि के माता-पिता आर पति केर लाख बुझेबाक कोशिश के बादो महिला नै मानली आर अप्पन दोसर पति संग रहबाक गप पर अरल रहली। महिला के सामना दुनु मासूम बच्चा सेहो आयल मुदा प्रेमक मोहजाल में फसल महिला किनको गप नै मानली।
पुलिस के समक्ष हाजिर भेलाक बाद ओ अप्पन परिवार दुनु मासूम बच्चा के छोइर दोसर पति केर भाय संग चल देली। महिला केर परिवारक लोग एहि मामला में प्रेमी पर जबरन फुसलेबाक आरोप लगेना अछि। लोग सभक बिच इ मामला चर्चाक विषय बनल अछि।


text:
गुरुवार, 29 जनवरी 2009
लोककथा: चतुर वानर
बहुत दिन पहिनेक बात थिक। एकटा महामूढ़ छल। ओ बड़दक हाट पर गेल आ अपन खेत जोतबाक हेतु एक जोड़ बड़द किनलक। घर घुरैत काल रस्तेमे साँझ पड़ि गेलै। ओकर गाम तखनो बहुत दूरे छलै। ओकरा एकटा पैघ जंगल पार करबाक छलै। जंगलमे बनैआ जानवर सभक वास छलै। तेँ ओ जाहि गाम द’ क’ जा रहल छल ताही गाममे राति बितयबाक निश्चय कयलक। सड़कक कातमे एकटा कोल्हु देखि ओ कोल्हुमे अपन जोड़ो बड़दकेँ बान्हि देलक आ से क’ क’ राति बिता लेलक। दोसर दिन भोरमे जखन ओ बड़दक जोड़केँ खोलए लागल तखनहि कोल्हुक मालिक ओकरा ललकि लेलकै - ‘तोँ के छेँ? हमर बड़द किएक ल’ जा रहल छेँ?’ ओ मूर्ख जवाब देलकै - ‘बड़द हमर थिक। हम हाटमे एकरा किनने छलहुँ आ राति भ’ जयबाक कारणेँ एत’ बिलमि गेल छलहुँ।’ मुदा तेली जोर दैत कहलकै - ‘नहि, नहि, बड़दक जोड़ हमर थिक। राति भरिमे कोल्हु ई दूनू बिआयल अछि। तोँ देखैत नहि छेँ जे ई दूनू एहीमे बान्हल अछि?’ मुरखाहा ततेक अकबका गेल जे ओकरा कोनो उत्तर दैत नहि बनलै। ओ जोड़ो बड़दकेँ छोड़ि कनैत-कनैत चलि देलक। जखन ओ थोड़ेक दूर गेल तँ ओकरा एकटा वानरसँ भेट भेलै। वानर ततेक चतुर छल जे ओकरा पंडित कहल जाइ छलै। ओ आदमी वानर लग गेल आ अपन रामकहानी कहि सुनौलकै। वानर कहलकै जे ओ पंचैती क’ देतै। तकर बाद ओ ओकरा कहलकै जे तोँ गाम जो आ किछु गौआँ सभकेँ एकट्ठा क’ क’ हमर बाट तकिहेँ।मुरखाहा घुरि गेल आ लगपासक किछु गौआँ सभकेँ जमा क’ क’ बाट ताक’ लागल। वानर कहने छलै जे ओ दुपहरेमे जूमि जयतै। गौआँ सभ तावत् धरि प्रतीक्षा करैत रहल यावत् सूर्य माथ पर आबि उतरि नहि गेला। बेरियामे वानर अत्यंत जरूरी काजमे बाझल रहबाक भम्हारा दैत आबि गेल। मूर्ख आदमी ओकरासँ पूछि बैसलै - ‘अहाँ एते देरीसँ किएक पहुँचलहुँ। लोक सभकेँ बहुत बेसी काल धरि प्रतीक्षा करा देलियै।’ पंडित वानर जवाब देलकै - ‘हम आबि रहल छलहुँ। तखने देखलहुँ जे एकटा पोखरिमे आगि लागि गेल छै। माछ सभ पाकि रहल अछि। यावत् आगि मिझायल नहि तावत् धरि हम रूकल रहलहुँ। वाह रे वाह! माछ सभ खूब पैघ-पैध आ सुअदगर छल।’ तेली सहित सभटा गौआँ बिहुँसि पड़ल आ बजैत गेल - ‘वाहरे खिस्सा! पोखरिमे कतहु आगि लगलै अछि?’ वानर पंडित जवाब देलक - ‘ई खिस्सा तेहने अछि जेना कोल्हुक द्वारा जोड़ा बड़दक बिआन करब।’ सभ केओ चुप्पी लाधि लेलक। वानर पंडित मूर्ख आदमीकेँ अपन बड़दक जोड़ी ल’ जयबाक आदेश देलकै। ओ तहिना कयलक। आब केओ रोकनिहार नहि छलै।
प्रस्तुतकर्ता रौशन कुमार झा पर 10:34 pm
कोई टिप्पणी नहीं:
सदस्यता लें टिप्पणियाँ भेजें (Atom)


text:
आगरा। 27 जनवरी। उत्तर प्रदेश केँ कासगंज क्षेत्र मे साम्प्रदाईक दंगा होयबाक खबैर अछि जाहिमे जिहादी सभ पहिने तिरंगा यात्राक विरोध केलक आओर ओहिक बाद ABVP केँ दू नेता केँ गोली मारी देलक जाहि मे एक केँ मौत होयबाक खबैर अछि। एहि हादसाक बाद माहौल बहुत खराब भ' गेल, कैको जिलाक पुलिस मौका पर तैनात कायल गेल, क्षेत्र मे तुरंत कर्फ्यू लगाओल गेल अछि। फिलहाल हालात आब नियंत्रण मे बताओल जे रहल अछि मुदा तनाव बरकरार अछि।
एहि हमला मेँ ABVP संगठन केँ चन्दन राय केर मौत भ' गेल अछि जखनकि एक आन गंभीर रुपे घायल बताओल जे रहल अछि। प्राप्त खबैर केर मुताबिक कासगंज मे तिरंगा फहरेबाक बाद ABVP आओर VHP केँ कार्यकर्ता रोड पर तिरंगा यात्रा निकालने छल, मुस्लिम इलाका मे पहुँचते सैकड़ों लोग अप्पन - अप्पन घर सँ निकैल तिरंगा यात्रा केँ घेर लेलक, ऐहिक बाद दुनू पक्ष मे कहासुनी भेल, मुसलमान सभ ABVP कार्यकर्ता सभ पर फायरिंग केलक जाहिमे चन्दन राय केर मौत भ' गेल जखनकि एक दोसर कार्यकर्ता गोली सँ गंभीर रुपे घायल बताओल जे रहल अछि।


text:
दरभंगा : मंगलदिन ललिल नारायण मिथिला विश्वविद्यालय परिसर स्थित धरनास्थल पर आयोजित प्रेस सम्मेलनमे एमएसयू केर छात्र नेता सभ कहलक जे छात्रके समस्या आ कल्याणक पक्षमे छात्र लोकनि खूब बढ़ि-चढ़िकय भोंट कएलनि जाहिमे हमर उम्मीदवार सभकेँ खूब सफलता भेटल। लोकतंत्रमे विश्वास केर हत्या दरभंगा आ मधुबनीकेँ बहुतरास कॉलेजमे देखबाक भेटल। मिथिला स्टूडेंट यूनियन द्वारा विश्वविद्यालय परिसरमे छात्रसंघ चुनाव मादे आयोजित प्रेस वार्ताकेँ विश्वविद्यालय अध्यक्ष सागर नवदिया संबोधित कएलनि। अध्यक्ष कहलनि जे छात्रसंघ चुनावमे छात्र लोकनि खूब जमिकय भोंट कएलनि मुदा अहि चुनावमे मधुबनी आ दरभंगामे राजनीतिक हस्तक्षेप आओर कर्मचारीकेँ मिलीभगत होबाक कारणे बहुतरास जीतल सीट पर पूर्वनियोजित कार्यक्रमक अनुसार हमर उम्मीदवार सबकेर हराओल गेल।
विदित हो जे पछिला 25 तारीखकय 40 साल बाद ऐतिहासिक छात्रसंघ चुनाव केर ललित नारायण मिथिला विश्वविद्यालय अधीन समस्त 43 कॉलेज पर आयोजित कएल गेल छल जाहिमे तमाम छात्र संगठन केँ उम्मीदवार अपन जीत सुनिश्चित करबाक लेल मैदानमे उतरल छल।
अहि चुनावके मुख्य आकर्षण नव आ चर्चित छात्रसंगठन 'मिथिला स्टूडेंट यूनियन' सेहो छल जे सेहो अपन तमाम उम्मीदवारकेँ अलग-अलग पद पर ठार कय अहि चुनावके रोचक आ गंभीर बनौलक। अहि चुनावके 'मिथिलावाद' आ 'राष्ट्रवाद' सँ जोरि सेहो देखल जा रहल अछि।


text:
आध्यात्मिक चिन्तन
– प्रवीण नारायण चौधरी
हे भगवान् – ई करू, ओ करू, कि करू? कोना कल्याण होयत? मार्गदर्शन करू!! भगवान् कहैत छथि –
मय्येव मन आघत्स्व मयि बुद्धिं निवेशय॥
मात्र ‘हमरा’ मे चित्त लगाउ, अपन बुद्धि ‘हमरे’मे लगाउ,
निवसिष्यसि मय्येव अत ऊर्ध्वं न संशय:॥गीता १२ – ८॥
एकर बाद अहाँ ‘हमरे’ मे निवास करब, एहि मे सन्देह नहि!!
अथ चित्तं समाधातुं न शक्नोषि मयि स्थिरम्॥
एना जँ निरन्तर ‘हमरे’ मे चित्त लगेनाय संभव नहि हो तँ…..
अभ्यासयोगेन ततो मामिच्छाप्तुं धनञ्जय॥गीता १२ – ९॥
तखन अभ्यास-योग सँ ‘हमरा’ तक पहुँच बनाउ।
एतय बड-बड गुरुजन सेहो अपन मार्गदर्शन करैत छथि जे अभ्यास-योग कि थिकैक। मानवक मन-मस्तिष्क यानि ‘चित्त’ बड चंचल होइत छैक, सबहक अपन भोग-विषय छैक। जेना जिह्वा छैक, तऽ ओकर रुचि छैक चटपटा-स्वादिष्ट, ओकरा वैह चाही; आँखि देखय मे उत्कृष्ट-आकर्षक देखय लेल आतुर हेबे करत; हर इन्द्रिय अपन-अपन भोग वस्तु पेबाक लेल ‘चित्त’ केँ चहुँदिशि दौडबैत रहैत अछि। “विषय-भोग सँ चित्त केँ बेर-बेर खिंचैत ईश्वर मे लगेनाय – अभ्यास योग कहाइत छैक।”
अभ्यासेऽप्यसमर्थोऽसि मत्कर्मपरमो भव॥
जँ अभ्यास करबा सँ पर्यन्त असमर्थ होइ तँ…..
समस्त काज-धाज मात्र ‘हमरे’ लेल करू!!
मदर्थमपि कर्माणि कुर्वन्सिद्धिमवाप्स्यसि॥गीता १२ – १०॥
एना सब काज ‘हमरे’ लेल कयला सँ सेहो
अहाँ सिद्धि – परमानन्द केँ प्राप्त करब!
अथैतदप्यशक्तोऽसि कर्तुं मद्योगमाश्रित:॥
जँ समस्त काजो मात्र हमरा लेल करबा सँ असमर्थ छी,
तँ हमरहि आसरा मे रहू,
सर्वकर्मफलत्यागं तत: कुरु यतात्मवान्॥गीता १२ – ११॥
स्वयं-नियंत्रित बनि समस्त कर्मक फल केँ त्यागू।
महानुभाव लोकनि!! गीताक हर संदेश मे मानव-कल्याण निहित छैक। जेना ऊपर देखलहुँ, प्रभुजी सब विकल्प सँ ‘कल्याण’ प्राप्तिक उपदेश केलनि। पहिने कहला जे चित्त आ बुद्धि केवल ईश्वर मे लगाउ। जँ ओ पार नहि लागय तँ अभ्यास योग सँ हुनका मे लागू। कतेको एहेन छथि जिनका लेल अभ्यास करब सेहो बड कठिन छन्हि, जनितो-बुझितो कतेक रास आपराधिक मूल्यक कार्य हमरा लोकनि करिते टा छी… चित्त केर चपलताक हम सब गुलाम छी ई बात नित्य-चर्या मे स्पष्ट अछि। तदापि समाधान देल गेल जे चलू, जे करू बस ईश्वर केँ सौंपि कय करैत रहू। मोन मे दोषभाव नहि राखू, भगवान् सँ कोनो पर्दा नहि छैक। बुझू जे हर कार्य हुनकहि लेल भऽ रहल अछि। एनाहू सिद्धि भेटत। आब जँ सेहो भावना सँ जीवन-निर्वाह कठिन बुझाइत हो तँ अन्त मे कहैत छथि जे फलक भोग अपना लेल नीक वा बेजाय केँ बिसरि स्वयं प्रभुक आश्रय मे रहऽवला एक निरीह जीव, सब हुनकहि कृपा सँ होयत ई सोचि, अपना केँ नियंत्रित राखू, द्वंद्व मे नहि फँसू, चिन्ता सँ मुक्त रहू!
हरि: हर:!!


text:
मुजफ्फरपुर, मिथिला मिरर: कांटी थर्मल के बंद होईते मुजफ्फरपुर समेत उत्तर बिहार मे बिजलीक संकट गहरा गेल अछि। दू दिन स मुजफ्फरपुर जिला के महज 100-110 मेगावाट बिजली भेट रहल अछि। एकर नतीजा अछि जे, शहर सं ग्रामीण इलाका धरि काफी कम बिजलीक आपूर्ति भय रहल अछि।
सबस अधिक दिक्कत भिखनपुरा रामदयालुनगर ग्रिड सं जुड़ल इलाका मे भय रहल अछि। भिखनपुरा ग्रिड स शहर मे दू सं ढाई एवं ग्रामीण इलाका मे तीन सं चारि घंटा के रोटेशन पर बिजलीक आपूर्ति
भय रहल अछि। जाहि सं लोक काफी परेशान अछि।
सर्दीक मौसम हेबाक कारने लोक के पंखा, कूलर चलेबाक झंझट त खत्म गेल अछि, मुदा लगातार बिजली नहि रहलाक कारण पानिक परेशानी सेहो भय रहल अछि। बृहस्पति दिन दिनभरि शहरी फीडर के शट डाउन के नाम पर बंद राखल गेल।
ओतहि एसकेएमसीएच स जुड़ल चंदवारा 33 केवीए लाइन मे परेशानी के कारण भोर सं दुपहर धरि चंदवारा के संग मिस्कॉट फीडर स आपूर्ति प्रभावित रहल। मिठनपुरा इलाका मे भोर मे बेर-बेर बिजली कटि रहल छल।


text:
ओलिम्पिया,ग्रीस
ओलिम्पिया नगर (Olympia) प्राचीन कालमे ओलिपिक खेलसभ कऽ स्थल छल । ई यूनान देशकऽ पश्चिमी मोरियामे रूफिया नदी के उत्तरी किनारा पर आधुनिक पिरगोस नगरसँ ११ मील पूर्व स्थित अछि ।
यूनान कऽ इतिहासमे ई नगर कऽ धार्मिक आ राजनीतिक महत्व रहल अछि । हीरा कऽ मन्दिर प्राचीनतम विद्यमान भवन अछि जेकर निर्माण, अपन मौलिक रूपमे, सम्भवत: ईसासँ १,००० वर्ष पूर्व भेल छल । एतय खेलसभ कऽ उत्पत्ति कऽ सम्बन्धमे विभिन्न धारणासभ अछि । एक मत कऽ अनुसार पहील दौड प्यालौप्स आ आयनोमौस कऽ बीच भेल छल , मुद्दा द्वितीय मतानुसार एतय सर्वप्रथम हेराकिल्सद्वारा खेलकूदसभ कऽ उत्सव मनावल गेल छल । ११अम शताब्दी कऽ यूनानी लेखक सेडीनस कऽ अनुसार ओलिम्पिक उत्सव ३९३ ईसा धरि मनावल गेल ।
ओलिम्पिया अथवा ओलिम्बिया कऽ वर्तमान गाम क्लादियस नदी कऽ दोसर किनारा पर स्थित अछि । एतय एक संग्रहालय सेहो अछि ।
बाह्य जडीसभ[सम्पादन करी]
- Site containing Olympia attraction info, videos, and more
- Very thorough photo tour of the entire site of Olympia
- Harry Thurston Peck, Harper's Dictionary of Classical Antiquities, (1898): "Olympic Games"
- Olympia - extensive black and white photo-essays of the site and related artifacts
- Collection of colour photos of the monuments and sculpture of Olympia
- Ancient Olympia museum


text:
श्रेयान् स्वधर्मो विगुण: परधर्मात् स्वनु्ष्ठितात्।
स्वधर्मे निधनं श्रेय: परधर्मो भयावह:॥३५॥
अपन धर्म श्रेयस्कर होइत अछि। अनकर अति मनोरम व्यवहृत धर्मे सँ अपन अपूर्णो धर्म बेसी नीक होइत छैक। अपन धर्म मे मरनाय सेहो नीक होइत छैक, आन धर्म भयावह (भय सँ आक्रांत) होइत छैक।
गीताक तेसर अध्याय मे प्रयुक्त एहि श्लोक सँ एकटा पैघ सीख देल गेल अछि जे अपन धर्म – स्वधर्म अर्थात् अपन जीवन लेल उपयुक्त कर्म – निर्धारित कर्म करब बेसी जरुरी छैक। अनकर देक्सी वा अनुकरण करब श्रेयस्कर नहि होइत छैक। अपन धर्म मे लोक आरो उत्कृष्टता जोड़य, धरि एकरा छोड़ि आनक छाँह मे शरण लियऽ एकर आवश्यकता नहि। भले हि कतबो बेहतर दोसरक धर्म कियैक नहि हो, मुदा अपन धर्म मे जियब उचित छैक। आनक धर्म केँ भय सँ आक्रान्त – भयावह मानल गेल छैक।
अर्जुन गाण्डीव पटैक देने छलाह। भीख माँगि लेब से नीक, अपन लोक केँ मारिकय राज्यसुख नहि भोगब, हुनका मे ई पाण्डित्य सोच प्रवेश पाबि चुकल छल। ओ कृष्ण संग मार्गदर्शन हेतु कहैतो बहुत तरहें तर्क-वितर्क सँ चर्चा कय रहल छथि। युद्धक्षेत्र मे, दुनू सेनाक बीच अवस्थित हुनकर रथ, सारथि स्वयं परमपिता परमेश्वरक सोलहो कला सँ संपन्न प्रखर तेजोमय कृष्ण – शरणागतवत्सल भगवान्, आर एहि क्रम मे चर्चा होइत अपन-आनक संग मनुष्यक असलियत पहिचान – आत्मा आदिक ज्ञान देलाक बाद तुरन्त भगवान् कर्मक प्रधानता पर पूर्ण व्याख्या करैत ‘स्वधर्म’ पर आबिकय अर्जुनकेँ साफ कहि देलैन जे राजधर्मक ठाम पर मशान धर्म आ संन्यास धर्मक बात छोड़ि अपन कर्म करू।
श्रीकृष्ण: शरणं मम!


text:
जितेन्द्र कुमार झा, पूर्वी चम्पारण। जुलाई ६, २०१५. मैथिली जिन्दाबाद!!
पूर्वी चम्पारण जिला कऽ भी एक टा ललना अंकिता श्री सिविल सर्विसेज परीक्षा मे दू सै चउदहमां स्थान प्राप्त केलखिनऽ. वो पचपकड़ी ओपी कऽ भंडार गांव निवासी पूर्व प्रमुख स्व. त्रियोगी नारायण झा कऽ पौत्री, सुधीर कमार झा ‘चंचल’ आऽ पूनम चंचलक पुत्री छईथ. हुनकर मातामह अक्षयकान्त झा छथि, से हो एडीएम से सेवा निवृत छईथ. हुनकर एहि सफलता से ईकातक मैथिल समाज मे विशेष उत्सवी माहौल कायम अईह.
मैथिली जिन्दाबाद केर सकारात्मक समाचार संचरणक प्रभाव सँ समस्त मैथिल केँ अपन समाचार संप्रेषण एहि पोर्टल द्वारा करेबाक लेल हृदय सँ धन्यवाद – संपादक मंडल!! अपने लोकनि सेहो अपन-अपन क्षेत्रक संपूर्ण समाचार एहि वेबसाइट पर प्रकाशित करबैत रहू, सौंसे मिथिला एक्कहि टोल केर चरित्र केँ जिवन्त बनेने रहू! धन्यवाद आ सबकेँ फेर सँ शुभकामना!! मैथिली जिन्दाबाद!!


text:
एहि सभके देखैत मिथिला स्टूडेंट यूनियन (MSU) केर आह्वान पर एमएसयू केर सेनानी सभ आय अप्पन 11 सूत्री मांग ल'के विशाल छात्र आंदोलन केर आयोजन म' भाल लेबा ललित नारायण मिथिला विश्वविद्यालय पहुंचला। मिथिला स्टूडेंट यूनियन केँ सेनानी अविनाश भारद्वाज कहलनि कि मिथिलांचल वासी जतेक विद्यार्थी छथि जे सभ एहि विश्वविद्यालय केर अंतर्गत अप्पन पढ़ाई क' रहल छथि, हुनका सभक हक़ आओर अधिकारक लेल आय एहि विशाल छात्र आंदोलन केर आयोजन कायल गेल अछि। अविनाश भारद्वाज आगू कहलनि कि ललित नारायण मिथिला विश्वविद्यालय मे हर बरख लाखो टाका छात्र हित लेल आबैत अछि, जाहिके उपयोग छात्र हित मे नहि क' घपला क' लेल जायत अछि।
एमएसयू सेनानी सागर नवदिया आंदोलन मे उपस्थित समस्त सेनानी क' संबोधित करैत कहलनि कि सरकारी प्रोफेसर कॉलेज मे पढ़ेबाक बदला अप्पन निजी कोचिंग खोइल बैसल छथि आओर हम सभ 50 किलोमीटर दूर दूर सँ पढ़बाक लेल दरभंगा आबैत छी, हम सभ एहि सरकारी प्रोफेसर सभके पाई द' हुनका सभक कोचिंग मे पढ़ैत छी।
एमएसयू सेनानी टीम कुलपती संग लगातार डेढ़ घंटा धरी अप्पन मांग लेल वार्ता केलनि। वार्ता मे सत्र नियमित चलाओल जाए, विश्वविद्यालय केर अंतर्गत आबै बला 21 कॉलेज मे 1 माह केँ भीतर वाईफाई, सीसीटीवी कैमरा लगाओल जाए, होस्टल, कॉलेजक साफ सफाई सहित 11 सूत्री मांग पर शीघ्रता सँ ध्यान देल जाए, एहि पर चर्चा भेल। एहि सभके देखैत मिथिला स्टूडेंट यूनियन (MSU) केँ 11 सूत्री मांग क' स्वीकार करैत कुलपति लिखित आश्वासन दैत कहलनि कि जल्दे एहि सभ समस्या केर निवारण कायल जायत।
विश्वविद्यालय कैम्पस मे उपस्थित सभ छात्र एक संग एमएसयू जिंदाबाद, विश्वविद्यालय प्रशासन मुर्दाबाद केर नारा लगेलनि। आंदोलन मे उपस्थित समस्त एमएसयू सेनानी कुलपति केर पुतला सेहो दहन केलनि आओर ई खबैर लिखैत धरी आंदोलन एखनहुँ जारी अछि।


text: शेखपुरा। बिहार मे बहि रहल प्रगति क बयार क अहसास सात समुन्दर पार विदेश मे सेहो भ रहल अछि। बिहार मे भ रहल एहि पाजेटिव डेवलपमेंट मे एहि ठामक एनआरआई (विदेश मे बसल भारतीय) सेहो अपन भागीदारी दिए चाहैत छथि। मनोचिकित्सक क रूप मे इंग्लैंड क बरबिंघम मे कार्यरत चिकित्सक दंपति संजय कुमार आ टीना मल्होत्रा छठ पूजा क विशेष अवसर पर अपने पैतृक गांव गवय (शेखपुरा) आयल अछि। इंग्लैंड मे बिहार-झारखंड मेडिकल एसोसिएशन चला रहल डॉ संजय कहलथि जे बिहार मे भ रहल बदलाव क गूंज सात समुंदर पार सेहो पहुंच रहल अछि आ विदेश मे बसल एनआरबी (प्रदेश मे बसल बिहारी) क संग विदेशी सेहो बिहार क बारे मे सकारात्मक सोच रखय लागलथि अछि। चिकित्सक दंपति कहलथि जे पहिलका बिहार आ आजुक बिहार मे काफी अंतर आबि चुकल अछि, एहि बदलाव आ सरकार क सोच स प्रभावित भ कए बिहार क विकास मे हमरा सन बहुतो लोक अपन सहयोग दिए चाहैत अछि। डॉ संजय कहला जे बिहार मे मनोचिकित्सा क क्षेत्र मे काफी कमी अछि एहि कमी कए पूरा करबा लेल हम सब काज करय चाहैत छी। एकरा लेल राज्य सरकार द्वारा नियुक्त एकटा सचिव स्तर क पदाधिकारी स प्रथम चक्र क गपशप भ चुकल अछि।


text:
शिवहर क बेटी कल्पना देश भरि मे टाॅॅप
पटना । विहारी प्रतिभा फेर अपन परचम फहरौलक। नेशनल एलिजि बिलिटी कम एंट्रेंस टेस्ट ( नीट) मे शिवहर जिलाक नरवारा गाँव क छात्रा कल्पना कुमारी देश भरि मे प्रथम स्थान प्राप्त कय परिवार सहित मिथिलांचल के गौरवान्वित कयलन्हि अछि. ओ 99.999921 परसेंटाइल प्राप्त कयलन्हि अछि. कल्पना के कुल 720 मे 691अंक प्राप्त भेल अछि। जीव विज्ञान मे 360 मे 360, भौतिक मे 180 मे 171अंक आ रसायन मे 180मे से 160 अंक प्राप्त भेल अछि।कल्पना क पिता श्री राकेश मिश्रा, टीचर ट्रेनिंग कालेज, डूमरा सीतामढ़ी मे इंसपेक्टर छथि आ माता ममता.देवी कन्या मध्य विद्यालय शिवहर मे शिक्षिका छथि। सी बी एस ई क दिस से जारी टाप -50 क सूची मे कल्पना क अतिरिक्त अन्य कोनो विहारी क नाम नहि छैक।
कल्पना 10 वीं परीक्षा जवाहर नवोदय विद्यालय, शिवहर से 2016 मे पास केलैथ जाहि मे हुनका 10 सी जी पी ए प्राप्त भेल छल। इंटर ओ ( विहार बोर्ड ) तरियानी कालेज से पास कयलन्हि। ओ आकाश इंस्टीट्यूट ,दिल्ली से नीट परीक्षा क तैयारी कयलन्हि। बेटी क सफलता क सूचना पबितहिँ हुनक माता पिता दिल्ली प्रस्थान क गेला।. कल्पना अपन तीन भाई बहिन मे सबसे छोट छथि। हुनक जेठ बहिन भारती कुमारी एन आई टी, पटना से बीटेक क डिग्री लेला कबाद इंडियन इंजीनियरिंग सर्विस क्लियर केलथि आ समप्रति विशाखापतनम मे पदस्थापित छथि। हुनक भाई प्रणय प्रताप आई आई टी, गुवाहाटी मे अंतिम वर्ष क छात्र छथि।


text:
ट्विटर स्पेस पर झमटगर विमर्शः सन्दर्भ मिथिला राज्य
विदित हो जे एडवान्स टेक्नोलोजी के युग मे ‘सोशल मीडिया’ के भूमिका मानव जीवन मे बहुत महत्वपूर्ण सिद्ध भ’ रहल अछि। एहि क्रम मे ट्विटर स्पेस पर विगत दुइ मास सँ बेसी सँ दर्जनों वक्ता-श्रोता ‘मिथिला राज्य’ पर विमर्श केँ बढावा दय रहल छथि। हालहि एहि फीचर सँ परिचय पाबि मैथिली जिन्दाबाद के सम्पादक प्रवीण नारायण चौधरी द्वारा एहि महत्वपूर्ण चर्चा केर दस्तावेज आम पाठक लेल अनलनि अछि। आशा एवं विश्वास अछि जे ई दस्तावेज जन-जन मे विमर्शक महत्व केँ सोझाँ आनत आ संगहि स्पेस फीचर पर आर बेसी लोक जुड़ता आ अभियान सफल बनत।
काल्हि १९ सितम्बर २०२२ के दिन #MithilaRajya पर कयल गेल चर्चाक महत्वपूर्ण अंश निम्न अछिः
१. मिथिला राज्य लेल जनभावना मे कमीक एकटा बड पैघ कारण छैक लोक मे राजनीतिक जनचेतनाक अभाव। अनुभव पंचायती चुनाव सँ लैत अन्य जनप्रतिनिधिक चुनाव के भेटैत छैक आ एहि मे बहुत पैघ भ्रष्टाचार, नोट आ पाउच (दारू) सँ लैत अन्य प्रलोभन पर वोट पाबि कोहुना पद पाउ आ ५ वर्ष धरि लूट मचाउ, चमचा पोसू..।
– Pravin Narayan Choudhary प्रवीण नारायण चौधरी
@PravinNChy
२. @guptahitendra हितेन्द्र गुप्ताजी वरिष्ठ संचारकर्मी छथि। मिथिलाक जनजीवन वर्तमान राजनीतिक अवस्था विषयपर ओ अपन विचार रखलथि जे पंचायती स्तर पर जाहि तरहें लोक चुनाव लड़ैत-जितैत अछि आ बाद मे ओ खुलेआम भ्रष्टाचार करैत अछि त लोक टोकियो नहि पबैत छैक… कियैक त आपस मे विवाद कियो नहि चाहैछ।
संसद लोकनिक चुनाव भेलाक बाद हुनका सब द्वारा कोनो खास उपलब्धिमूलक काज नहि कय पबैत छथि। हुनका सभक विरूद्ध कतहु आवाजो उठायब त हुनका सब लेल धैन सन, उल्टा अपने मामा-फुफा आदि दिश सँ हमरा सब केँ चुप होयबाक उपदेश दय देल जाइत अछि। जाहि तरहक अपेक्षा लोक रखैत छैक से पूरा नहि होइत छैक।
३. @niteshjhaa नितेश झा कहलथि –
लोक मे राजनीतिक जनचेतना लगभग शून्य छैक। सत्ताक राजनीति मे जनप्रतिनिधि लागल रहैत छथि, अपन क्षेत्रक बड बेसी चिन्ता नहि कय पबैत छथि। कोनो पार्टी छैक, ओकर ध्वजाक नीचाँ ई जनप्रतिनिधि सब मथरल रहैत छथि। टिकट पार्टी देलक से बड पैघ कृपा कय देलक, ओकर विरूद्ध नहि जा सकैत छी।
जनताक हित आ ओकर सरोकार सिर्फ अलंकारिक रूप मे उठबैत छथि, लेकिन ताहि प्रति लागिकय काज कोना हेतनि ताहि लेल कोनो प्रयास नहि रहैत छन्हि। जनता सँ चुनल नेता कम आ पार्टी के कृपा पर बेसी टिकल हेबाक अन्तर्भान छन्हि हिनका सब लग। लोक वोट दय सँ पहिने कियो मेनिफेस्टो तक नहि देखैत छैक।
एखन धरि सामन्ती व्यवस्था कायम अछि। जा तक हम वैकल्पिक व्यवस्था नहि ठाढ़ करब, ई यथास्थिति आ हमरा सभक दमन-शोषण एहिना जारी रहत। जनता जे चुनलक तेकर महत्व नहि दय सिर्फ अपन पार्टीक झंडा आ नारा मे लागल रहनिहार सँ मुक्त होयब जरूरत थिकैक। समय के मांग यैह थिकैक। मिथिलावाद स्थापित हो।
४. @MaithiliChhaya3 छाया ठाकुर जी अपन विचार अत्यन्त प्रखर स्वर मे यथार्थ मे भोगल अनुभवक आधार पर एना रखलीह –
नेता सँ सवाल कयलापर हुनकर आसपास के लोक आ समर्थके सँ जवाब भेटय लगैत छैक। नेता केँ जवाब देबाक भार पड़िते नहि छैक। कोनो नेता केँ नीको विजन देलापर – प्रोग्रेसिव आइडिया देला स पर्यन्त कोनो प्रभावकारी निर्णय आ काज नहि भ’ पबैत छैक। हम एहि तरहक प्रत्यक्ष अनुभव कयलहुँ।
हम सब वोट देलियनि पलायन रोकय लेल, कुटीर उद्योग व अन्य उद्योग व्यवसाय तथा रोजगार के अवसर उपलब्ध कराबय लेल… लेकिन हमरा सब केँ फुसलायल-ललचायल जाइत अछि नेताक वैह आसपासक लोक सब द्वारा सोलर लाइट अपना घरक आगू लगाबय लेल। एहि तरहक गलत बचाव नहि हेबाक चाही। संगहि जातिगत राजनीति बेसी छैक।
हमरा सभक नेता अपन पावर नहि बढ़ा केवल अपन शीर्ष नेता आ हल्ला-गुल्ला मुद्दा पर अपन सत्ता आ पद-प्रतिष्ठाक चिन्ता करैत रहैत छथि। बेसी जनता मूकदर्शक अछि। ई दुर्दशा आ दुःखक बात थिकैक। एहि सबलेल जोर-शोरसँ आवाज उठेबाक अछि जे नेता जनसभा मे मैथिली बाजथि, नहि त जनसभा बन्द हुए, बहिष्कार हुए।
५. @ashutoshjhaji – आशुतोष झा जी छाया जी एवं अन्य वक्ता लोकनिक विचार सुनि स्वयं पहिल दिन जुड़बाक बात कहलनि, ताहि लेल माला झा जी केँ धन्यवाद सेहो ओ ज्ञापित कयलनि। पुनः @MaithiliChhaya3 छायाजी के सुन्दर व्याख्या आ व्यवहारिक कठिनाई के समर्थन कयलथि। बाकी उपलब्ध वरिष्ठ सदस्य लोकनि प्रति अभिवादन करैत ओ कहलनि जे आजुक चर्चा काफी व्यापक विषय पर अछि, लेकिन हम अपन मन्तव्य कोनो अन्य विशेष प्रश्न पर राखि सकैत छी।
हुनक विचार सुनि @malajha99 माला झा जी हुनका सँ मिथिला राज्य पर बजबाक अनुरोध कयलीह – जेकर जवाब दैत श्री झा बजलाह जे मिथिला राज्य भारत मे काफी प्राचीन मुद्दा रहल अछि। सुगौली सन्धि के सेहो किछु भूमिका छैक। एहि मे काफी रास धारा जुड़िकय कार्य कय रहल छैक। हम राष्ट्रवादी विचारधारा सँ जुड़ल लोक छी आ राष्ट्रीय स्वयंसेवक संघ छोट राज्य केर समर्थक रहलैक अछि। सैद्धान्तिक रूप सँ किछु होयबाक छैक से सक्रियता सँ हेतैक।
माला दीदी आशुतोष जी सँ सदिखन जुड़िकय युवा सब केँ मार्गदर्शन करैत रहबाक अनुरोध कयलीह।
६. @mishraraghavste – राघव मिश्र जी मिथिलाक्षर साक्षरता अभियानसँ जुड़ल व्यक्तित्व कहलनि जे कोनो काज जमीनी स्तरपर करबाक चाही। लिपिकेँ जागृत करयलेल छोट स्तरपर काज शुरू कयलहुँ जे आइ काफी विस्तृत स्तर पर चलि रहल अछि। जमीनी स्तर सँ संगठित होउ। एक-दोसर केँ प्रेरित करू। मिथिला राज्य के मुद्दा सँ सेहो जमीनी लोक केँ केना जोड़ब ताहि पर ध्यानकेन्द्रित करू। जड़ि के सिंचाई बहुत जरूरी छैक। अपना लोक संग अपने भाषा मे बजबाक जरूरत छैक। अपन लिपि आ निजता सँ सब केँ जुड़य पड़तैक। हम संग छी। संग रहब।
७. @Yadav___Saab – एक गैर मैथिल लेकिन मिथिला राज्य के प्रबल समर्थक व्यक्तित्व आशीष यादव अपन विचार दैत कहलनि कि ओ नित्यानन्द जी व मैथिलजन द्वारा चलायल जा रहल मिथिला राज्य लेल स्पेस के समर्थन करैत छथि संगहि एहि मे जतय कतहु सहयोग करबाक जरूरत हेतैक ताहि लेल सेहो ओ प्रतिबद्ध छथि।
८. @Prakashjha709 प्रकाश झा जी कहलखिन जे कोनो भी बात के निगेटिव आ पोजिटिव दुनू पक्ष देखल जाइत छैक। वर्तमान समाज आ व्यवस्था मे जनप्रतिनिधि आ सत्ता संचालक के सम्बन्ध मे बात करब त ओहो सब अपने बीच के छथि। बिहार सरकार मगध के ज्यादा विकास करैत अछि, मिथिला के कम। पंचायत स्तर पर सेहो विभेद छैक। मुखिया-सरपंच द्वारा बहुत किछु दमन कयल जाइत छैक। समाज सुसंगठित रहिकय हिनका सब सँ काज नहि करबा पबैत अछि। तुच्छ लोभ आ गुटबाजी के कारण बहुत किछु रुकल-ठमकल छैक। सेक्टर मे लोक बंटि गेल अछि ताहि कारण एकरा सब केँ मौका भेटैत छैक।
९. @ShivanandChaud1 – सीए शिवानन्द चौधरी स्पेस चर्चा मे अपन विचार मूल विषय सँ कनेक हंटिकय रखलनि। ओ कहलखिन –
सबसँ पैघ समस्या रोजगारके छैक। मिथिला मे उद्योग के कमी छैक। सालाना उत्सव मे सकारात्मक गतिविधि कम आ नकारात्मक बेसी होइत छैक। दुर्गा पूजा मे आर्केस्ट्रा आ बायजीक नाच, आदि हेतैक लेकिन उद्यमशीलता केना बढावा पाओत ताहि पर कियो ध्यान नहि दैत छैक। समाज जागरुक होयब आवश्यक।
१०. @mabhgrank – कमलेश जी अपन क्रान्तिकारी आ प्रखर विचार रखैत कहलथि –
पुरान बात केँ छोड़ि नव बात करबाक जरूरत छैक। पुरना बात केँ बिसरि, दोसर पर आरोप-प्रत्यारोप बन्द कय, आगू लेल रोड मैप विकसित करबाक जरूरत छैक। पूर्व मे जे गलती भेलैक तेकरे टा चर्चा करय सँ नीक आगू कि हेबाक चाही ताहि पर बेसी विचार आबय आ सुधार के उपाय पर ध्यान जाय हमरा सभक।
११. @MaithilAnup – मिथिला स्टूडेन्ट यूनियन के संस्थापक अध्यक्ष एवं सक्रिय मिथिला राज्य अभियानी अनूप मैथिल सेहो विषय सँ हंटिकय आगामी योजना पर प्रकाश दैत बजलाह –
गाम-गाम धरि जागरूकता अनबाक लेल ‘मिथिला राज्य निर्माण यात्रा’ केर प्रारूप पर विस्तार सँ चर्चा कयलनि। निरन्तर ६ मास धरि कैरावान लयकय मिथिला राज्य वास्ते काज कयल जायत। एहि मे सब कियो जुड़ि सकैत छथि। लीड एमएसयू करत लेकिन सब संस्था आ व्यक्ति केर उदार हृदय सँ स्वागत रहत।
एकर अलावे सेहो देर राति ११ः१५ बजे धरि दर्जनों वक्ता लोकनि अपन विचार रखलनि आ सभक हृदय मे मिथिला राज्य निर्माण प्रति तीव्र युयुक्षा भरल छल से स्पष्ट होइत रहल।
एहि स्पेस के संचालक नित्यानन्द जी, नितेश झा निक्की जी, शेखर कुमार झा जी, रूपेश जी, सुधीर यादव जी सहित काफी लोक निरन्तर जुड़िकय सहभागिता दैत छथि। आइयो भारतीय समय ८ः३० बजे सँ १०ः३० लेल निर्धारित ई स्पेस चलत आ कहियो कोनो खास विषय पर त कहियो बिना कोनो निर्धारित विषय बल्कि सभक अपन विचार आ दृष्टिकोण लेल स्पेस संचालन कयल जाइत अछि आ एहि मे सब कियो जुड़थि ताहि लेल बेर-बेर अपील कयल जाइत अछि।
मैथिली जिन्दाबाद!!
ट्विटर स्पेस पर झमटगर विमर्शः सन्दर्भ मिथिला राज्य


text: रोहतास। जमाना कोना बदलि जाइत छै इ बिहार कए देखि पता चलैत अछि। अपराधक बरगद क नीचा जनमल ईमानदारी क तुलसी आब अपन महत्व आ प्रभाव देखा रहल अछि। किछु एहने अनुभव स विदेशी पर्यटक सेहो रूबरू भेलथि। पर्यटक क संग जे भेल ओ हुनका लेल त अविश्वसनीय रहबे कैल, आम बिहारी लेल सेहो सामान्य गप नहि अछि। रोहतास क दूटा युवक क ईमानदारी स पूरा बिहार क सीना चौडा भ गेल अछि। एहन मिसाल जे बेईमानी लेल बदनाम बिहार क प्रति विदेशी सैलानी क मंशा सेहो साफ क देलक। ओ बेर बेर बस एकटा गप दोहरा रहल छलथि जे, वेरी आनेस्ट इज बिहार। दरअसल घटना इ अछि जे बैसलेंट (न्यूजीलैंड) क दंपति निजी गाड़ी स पटना स सासाराम लौटबाक क्रम मे तेंदुनी (बिक्रमगंज) क एकटा फल क दुकान पर रस पिलाक बाद चल गेलथि। मुदा हुनकर गेलाक बाद अचानक दुकानदार श्याम राम क निगाह हुनकर छूटल पर्स पर पडल। पर्स खोलल गेल त ओहि मे टकाक मोट बंडल छल। दुकानदार क दोस्त रंगन कुमार क नजरि पर्स मे राखल एकटा कार्ड पर पडल, जे कार्ड गाड़ी क ड्राइवर क छल। ओ कार्ड मे लिखल मोबाइल नम्बर 8507023897 पर काल करि ड्राइवर कए बेग छुटबाक सूचना देलक। तखन धरि गाड़ी संझौली जा पहुंचल छल। दुकानदार आ हुनकर दोस्त मोटरसाइकिल स संझौली पहुंच पर्स विदेशी दम्पति कए द देलथि। विदेशी कए हैरत तखन आओर भेल जखन पर्स मे राखल तीन लाख 25 हजार टका मे स एक टका तक लेबा लेल दूनू युवक तैयार नहि भेटलथि। ओ मात्र कहला अतिथि देवो भव:।


text:
१० सितम्बर २०२० । मैथिली जिन्दाबाद!!
सूचित करैत अपार हर्ष भ रहल अछि जे मिथिला टाइम्स आब विराटनगर सँ रेगुलर प्रकाशित होयत। ई जनतब सम्पादक-प्रकाशक रामरिझन यादव सर सँ भेटल। लगभग 25 वर्ष पहिने एकर प्रकाशित अंक सँ हमरा प्रथम दर्शन भेल छल। ओना उपलब्ध जानकारी अनुसार 29 वर्ष भ गेल एहि पत्रिका के आयु। मोरंग जिला प्रशासन कार्यालय दर्ता नम्बर 70/048-49 अन्तर्गत पंजीकृत मैथिली पत्रिका विराटनगर केर इतिहास में अपन अलग सम्मान रखैत अछि।
एक बेर फेर एहि नव आर्थिक वर्ष २०७७-७८ सँ एकर पुनर्प्रकाशन निरन्तरता मे आयल, एहि सँ अधिक प्रसन्नताक समाचार कम सँ कम मैथिली लेल किछु नहि भऽ सकैत छैक। पूर्व मे प्राध्यापन करैत मातृभाषा मैथिलीक सेवा लेल एकर प्रकाशन आरम्भ करबाक बात कहैत छथि सम्पादक-प्रकाशक रामरिझन यादव सर। कोनो भाषाक आयु तखनहि सुदीर्घ आ उपयोगिता सुदृढ होइत छैक जखन ओहि भाषा मे संचारकर्म कयल जाय। ईहो सत्य छैक जे मैथिलीक संचारकर्मक इतिहास मे साहित्यिक-वैचारिक लेखादिक भरमार त रहलैक, लेकिन जन-जन मे भाषाक पहुँच आ उपयोगिता केँ बढाबयवला समाचार आ अन्य सरोकार जाहि प्रति सभक जुड़ाव पत्र-पत्रिका सँ होइतय से कम भेलैक। तेँ श्री यादव संचार क्षेत्र मे आगाँ बढेबाक लेल साहित्य आ विचारमूलक आलेखक संग समाचार सहितक संचारकर्म लेल प्रथम मैथिली पत्रिका ‘मिथिला टाइम्स’ केर प्रकाशन एहि विराटनगर सँ कयलनि।
कतेको वर्षक बाद २०१९ मे आयोजित सत्रहम अन्तर्राष्ट्रीय मैथिली सम्मेलन विराटनगर मे एहि पत्रिकाक एक विशेषांक केर प्रकाशन कयल गेल छल आर तहिये सँ एकर पुनर्प्रकाशन लेल नियार आरम्भ भेल जे आब हमरा सभक सोझाँ साकार रूप मे पहिल अंक प्रदान कय देलक अछि। एकर दोसर आ तेसर (मासिक) अंक सेहो जल्दिये हमरा सभक हाथ मे होयत। एकर वार्षिक ग्राहक बनेबाक लेल हमहुँ कृत-संकल्पित छी। शुरुआत २५ गोटे सँ करब। सालाना ५०० टका नेपाली मे वार्षिक ग्राहक, ३०० टका मे छमाही ग्राहक बनल जा सकैत अछि। एखन केवल नेपालहि भरिक ग्राहक बनथि, लौकडाउन टूटलाक बाद भारतहु सँ एकर ग्राहक बनेबाक काज करब।
विदित हो जे ‘मिथिला टाइम्स’ अपन उच्चस्तरीय लेख-संग्रहक संग सब हिसाबे उच्चस्तरीय कार्य करबाक लेल जानल जाइत अछि। मैथिली मे एहि स्तरक कार्य विरले भेटैत अछि।
नेपाल सँ हमर सम्पूर्ण मित्र मंडली सँ अपील:
मिथिला टाइम्स मासिक पत्रिका केर ग्राहक बनू।
अपने सेहो एकर एक ग्राहक बनी। कृपया वार्षिक ग्राहक शुल्क 500 टका एहि खाता पर पठाबी:
मिथिला टाइम्स,
राष्ट्रीय वाणिज्य बैंक, सिरहा शाखा,
चालू खाता न. 213000927601
अपन नाम-पता आ ग्राहक शुल्क केर बैंक वाउचर ई मेल द्वारा जनतब कराबी [email protected] phone number: +9779801536636, +9779851136636, श्री रामरिझन यादव, सम्पादक प्रकाशक, पता: मिथिला टाइम्स कार्यालय, विराटनगर-10, मोरंग, नेपाल।
हरिः हरः!!


text:
भारतीय जनता पार्टी (भाजपा) क वरिष्ठ नेता लालकृष्ण आडवाणी चाहैत छथि जे लालू आ नीतीश मे सीधा संवाद हेबाक चाही। हुनकर कहब अछि जे लोकतंत्र कए मजबूत करबा लेल जेना अमेरिका मे दूटा नेता क बीच बहस होइत अछि, तहिना बिहारक एहि चुनाव मे सेहो हेबाक चाही। एहि स मतदाता कए सेहो अपन नेता चुनबा मे मदद भेटत।
ओ कहला जे बिहार कतेक बदलल इ हमरा स बेसी अहां सब जनैत छी। नीतीश क सरकार बनला स पहिने राज्य मे अपहरण एकटा उद्योग छल आ सरकार मे बैसल लोक सहयोगी छलाह, मुदा आइ स्थिति अहांक सामने अछि।
आडवाणी कहला जे इ अहां सबहक अधिकार छी जे गलत कार्य करनिहार कए दंडित करी आ नीक कार्य करनिहार कए पुरस्कृत कैल जाए।
बिहार क मुख्यमंत्री नीतीश कुमार कए योग्य प्रशासक करार दैत भाजपा क वरिष्ठ नेता लालकृष्ण आडवाणी कहला अछि जे प्रधानमंत्री मनमोहन सिंह कए सेहो एहि ठामक राजग सरकार क सुशासन क सराहना करबाक चाही। नीतीश क संग संयुक्त चुनावी सभा कए संबोधित करैत आडवाणी कहला जे नीतीश कुमार बिहार क तस्वीर बदलि देलाह अछि। हिनकर कार्यकाल स पहिने बिहार मे 15 साल तक जंगल राज रहल।
ओ कहला जे नीतीश आ सुशील कुमार मोदी क नेतृत्व मे बिहार मे पांच साल क राजग सरकारक कार्यकाल बहुत नीक रहल। आडवाणी कहला- 1952 स आइ धरि हम अनेक बेर बिहार एलहुं अछि। हम बिहार कए बड लग स जनैत छी, आजुक बिहार एकदम अलग अछि। अहां सब कए एक बेर फे़र बिहार मे हिनका सब कए सरकार बनेबाक मौका देबाक चाही। आडवाणी कहला-हम बिहार मे केंद्रीय विश्वविद्यालय क स्थापना क संबंध मे राज्य सरकार क फ़ैसला क समर्थन करैत छी। ओ कहला जे नीतीश सरकार अगर मोतिहारी मे एकरा स्थापित करबाक निर्णय लेलक अछि त एकरा एतहि स्थापित हेबाक चाही।
आडवाणी कहला जे भाजपा अगड़ा-पिछड़ा, अल्पसंख्यक सब कए संग लकए चलबा मे विश्वास रखैत अछि। भाजपा आ लोक नरेंद्र मोदी क खिलाफ़ बजैत अछि, मुदा पूरा देश मे कोनो राज्य मे मुस्लिम क सबस बेसी आय गुजरात मे अछि।


text:
आदरणीय प्रोफेसर साहेब!
अपने अत्यन्त पुरान आ गंभीर मैथिली-मिथिला कार्यकर्ता आ नेतृत्वकर्ता थिकहुँ। अपने कोनो राजनीतिक शक्ति नहि, वरन् मिथिलाक एक सशक्त अभियानी थिकहुँ। भारतीय गणराज्य मे मिथिलाक पहिचान केँ संवैधानिक सम्मान हेतु संघर्ष १९८५ ई. यानि अपन विद्यार्थी जीवन सँ करैत आबि रहल छी। एहि संघर्ष हेतु कतेको रास बनैत-बिगड़ैत समीकरण आ संघर्ष समितिक स्वयं सदस्य, कार्यकर्ता आ सचिव आदि रहिकय भारत सरकार केँ अनेको बेर ज्ञापन पर्यन्त सौंपि चुकल छी। वर्तमान समय मे जाहि तरहें युवा सेनानी सब अपना हाथ मे बागडोर लय मिथिला राज्य ओ आर्थिक-सामाजिक-सांस्कृतिक विकास लेल संघर्ष कय रहला अछि, तेकर एकटा प्रेरक तत्त्व अपने स्वयं रहि चुकल छी। मिथिला राज्य निर्माण सेना द्वारा २०१३ ई. मे कैल गेल मिथिला राज्य निर्माण यात्राक ९ जिला मे सँ अधिकतम जिलाक अभियान मे अपनेक नेतृत्व रहल छल।
अपनहि केर सक्रियता सँ ‘मिथिला राज्य संयुक्त संघर्ष समिति’ – यानि सब दल, अभियानी समूह आ संघर्ष मोर्चा आदिक समुच्चय संगठन सेहो अपने द्वारा एकठाम आबि सकल छल। दरभंगा मे सर्वदलीय बैसार सँ राष्ट्रीय अध्यक्ष रूप मे डा. बैद्यनाथ चौधरी बैजु समान संघर्षशील आ सक्षम नेतृत्वकर्ता केँ सेहो चुनाव कैल जेबा मे अपनेक भूमिका सराहनीय छल। डा. धनाकर ठाकुर समान असगरे सबटा कैल आ करब कहनिहार केँ पर्यन्त अपने द्वारा बुझाओल जेबाक गंभीर कार्य भेल, डा. सत्यनारायण महतो समान बुजुर्ग आ समर्पित अभियानी सहित डा. बुचरू पासवान, मो. रियाज खान, राम नारायण झा, डा. मिथिलेश पासवान, बुढाभाई, डा. अशोक यादव, डा. अरुण कुमार यादव, जोगी जनक कुशवाहा, सुधीर झा, आदि अनेको मिथिलावादी व्यक्तित्व सबकेँ जोड़बाक गंभीर कार्य अपने द्वारा भेल। नवगठित युवा समूह सँ लैत बड़-बुजुर्ग सबकेँ एकठाम करैत जेना अपने सक्रियतापूर्वक कार्य कैल ताहि मे एना ‘टिटहीपना’क भान होयब अतिश्योक्तिपूर्ण अछि। गंभीर आ सचेतनशील लोक केँ हल्लूक भाषा मे टीका आ टिप्पणी कदापि शोभा नहि पबैत अछि।
आवश्यकता एकर अछि जे आगामी समय लेल आरो समर्पण बढय। फैशन सँ ई आन्दोलन बाहर निकलि मिशन बनय आ मिशन लेल पैशन केर मात्रा बढय। अपनहि केर शब्द मे ई तिनू प्रकारक आन्दोलनकारीक संग लैत आगाँ कोना नीक कार्य होयत ताहि दिशा मे डेग बढय। खाली आपसी संदेह आ गारा-गरौवैल सँ ऊपर कोना उठब ताहि दिशा मे कार्य हो। ओकरा के पूछैत छैक, ओ बेकार लोक अछि… एहि तरहक हल्लूक बात सँ ऊपर उठबाक आवश्यकता छैक। जनसाधारण द्वारा जे अभियान २०१३ मे शुरु भेल, तेकरा निरन्तरता देबाक आवश्यकता अछि।
अस्तु!
अपनेक एक प्रशंसक,
प्रवीण
नोट: उपरोक्त पत्र प्रोफेसर साहेब द्वारा बेर-बेर ‘टिटहीपंथ’ सँ अपन कर्मठता केँ तूलना पर लिखल गेल अछि। एतेक हतोत्साह मिथिला लेल कार्यरत व्यक्ति मे उचित नहि, कारण नव पीढी सब एहि दिशा मे जोर-शोर सँ कार्य कय रहल अछि, ई निश्चित तौर पर पुरान पीढीक कठोर संघर्षक देन थीक। हरि: हर:!!


text:
स्व. श्री वैद्यनाथ मिश्र “यात्री” (१९११-१९९८)
स्व. श्री वैद्यनाथ मिश्र “यात्री” केर जन्म १९११ ई. मे अपन मामागाम सतलखामे भेलन्हि, जे हुनकर गाम तरौनीक समीपहिमे अछि। यात्री जी अपन गामक संस्कृत पाठशालामे पढ़ए लगलाह, फेर ओऽ पढ़बाक लेल वाराणसी आऽ कलकत्ता सेहो गेलाह आऽ संस्कृतमे “साहित्य आचार्य” केर उपाधि प्राप्त कएलन्हि। तकर बाद ओऽ कोलम्बो लग कलनिआ स्थान गेलाह पाली आऽ बुद्ध धर्मक अध्ययनक लेल। ओतए ओऽ बुद्धधर्ममे दीक्षित भए गेलाह आऽ हुनकर नाम पड़लन्हि नागार्जुन।
यात्रीजी मार्क्सवादसँ प्रभावित छलाह। १९२९ ई. क अन्तिम मासमेमे मैथिली भाषामे पद्य लिखब शुरू कएलन्हि यात्री जी। १९३५ ई.सँ हिन्दीमे सेहो लिखए लगलाह। स्वामी सहजानन्द सरस्वती आऽ राहुल सांकृत्यायनक संग ओऽ किसान आन्दोलनमे संलग्न रहलाह आऽ १९३९ सँ १९४१ धरि एहि क्रममे विभिन्न जेलक यात्रा कएलन्हि। हुनकर बहुत रास रचना जे महात्मा गाँधीक मृत्युक बाद लिखल गेल छल, प्रतिबन्धित कए देल गेल। भारत-चीन युद्धमे कम्युनिस्ट पार्टी द्वारा चीनकेँ देल समर्थनक बाद यात्रीजीक मतभेद कम्युनिस्ट पार्टीसँ भए गेलन्हि।
जे.पी. आंदोलनमे भाग लेबाक कारण आपात्कालमे हिनका जेलमे ठूसि देल गेल। यात्रीजी हिन्दीमे बाल साहित्य सेहो लिखलन्हि। हिन्दी आऽ मैथिलीक अतिरिक्त बांग्ला आऽ संस्कृतमे सेहो हिनकर लेखन आएल। मैथिलीक दोसर साहित्य अकादमी पुरस्कार १९६९ ई. मे यात्रीजीकेँ हुनकर कविता संग्रह “पत्रहीन नग्न गाछ”पर भेटलन्हि। १९९४ ई.मे हिनका साहित्य अकादमीक फेलो नियुक्त कएल गेल।
यात्रीजी जखन २० वर्षक छलाह तखन १२ वर्षक कान्यासँ हिनकर विवाह भेल। हिनकर पिता गोकुल मिश्र अपन समाजमे अशिक्षितक गिनतीमे छलाह, मुदा चरित्रहीन छलाह। यात्रीजीक बच्चाक स्मृति छन्हि, जे हुनकर पिता कोना हुनकर अस्वस्थ आऽ ओछाओन धेने मायपर कुरहड़ि लए मारबाक लेल उठल छलाह, जखन ओऽ बेचारी हुनकासँ अपन चरित्रहीनता छोड़बाक गुहारि कए रहल छलीह। यात्रीजी मात्र छ वर्षक छलाह जखन हुनकर माए हुनका छोड़ि प्रयाण कए गेलीह। यात्रीजीकेँ अपन पिताक ओऽ चित्र सेहो रहि-रहि सतबैत रहलन्हि जाहिमे हुनकासँ मातृवत प्रेम करएबाली हुनकर विधवा काकीक, हुनकर पिताक अवैध सन्तानक गर्भपातमे, लगभग मृत्यु भए गेल छलन्हि। के एहन पाठक होएत जे यात्रीजीक हिन्दीमे लिखल “रतिनाथ की चाची” पढ़बाक काल बेर-बेर नहि कानल होएताह। पिता-पुत्रक ई घमासान एहन बढ़ल जे पुत्र अपन बाल-पत्नीकेँ पिता लग छोड़ि वाराणसी प्रयाण कए गेलाह।
कर्मक फल भोगथु बूढ़ बाप
हम टा संतति, से हुनक पाप
ई जानि ह्वैन्हि जनु मनस्ताप
अनको बिसरक थिक हमर नाम
माँ मिथिले, ई अंतिम प्रणाम! (काशी/ नवंबर १९३६) काशीसँ श्रीलंका प्रयाण
“कर्मक फल भोगथु बूढ़ बाप” ई कहि यात्रीजी अपन पिताक प्रति सभ उद्गार बाहर कए दैत छथि।
१९४१ ई. मे यात्रीजी पत्नी, अपराजिता, लग आबि गेलथि। १९४१ ई. मे यात्रीजी दू टा मैथिली कविता लिखलन्हि- “बूढ़ वर” आऽ विलाप आऽ एकरा पाम्फलेट रूपमे छपबाए ट्रेनक यात्री लोकनिकेँ बेचलन्हि।जीविकाक ताकिमे सौँसे भारत दुनू प्राणी घुमलाह। पत्नीक जोर देलापर बीच-बीचमे तरौनी सेहो घुमि कए आबथि। आऽ फेर अएल १९४९ ई. अपना संग लेने यात्रीजीक पहिल मैथिली कविता-संग्रह “चित्रा”। १९५२ ई. धरि पत्नी संगमे घुमैत रहलथिन्ह, फेर तरौनीमे रहए लगलीह। यात्रीजी बीच- बीचमे आबथि। अपराजितासँ यात्रीजीकेँ छह टा सन्तान भेलन्हि, आऽ सभक सभ भार ओऽ अपना कान्हपर लेने रहलीह। यात्रीजी दमासँ परेशान रहैत छलथि।
एमर्जेन्सीमे जेल गेलाह तँ आर.एस.एस. केर कार्यकर्ता लोकनिसँ जेलमे भेँट भेलन्हि। आऽ जे.पी.क सम्पूर्ण क्रान्तिक विरुद्ध सेहो जेलसँ बाहर अएलाक बाद लिखलन्हि यात्रीजी। यात्रीजी मैथिलीमे बैद्यनाथ मिश्र “यात्री” आऽ हिन्दीमे नागार्जुन केर नामसँ रचना लिखलन्हि।
“पृथ्वी ते पात्रं” १९५४ ई. मे “वैदेही”मे प्रकाशित भेल छल, हमरा सभक मैट्रिकक सिलेबसमे छल। यात्रीजी लिखैत छथि-
“आन पाबनि तिहार तँ जे से। मुदा नबान निर्भूमि परिवारकेँ देखार कए दैत छैक। से कातिक अबैत देरी अपराजिता देवीक घोघ लटकि जाइन्हि। कचोटेँ पपनियो नहि उठा होइन्ह ककरो दिश! बेसाहल अन्नसँ कतउ नबान भेलइए”?
आऽ अन्तमे यात्रीजीक संस्कृत पद्य:-
वासन्ती कनकप्रभा प्रगुणिता
पीतारुर्णेः पल्लवैः
हेमाम्भोजविलासविभ्रमरता
दूरे द्विरेफाः स्ता
यैशसण्डलकेलिकानन कथा
विस्मरिता भूतले
छायाविभ्रमतारतम्यतरलाः
तेऽमी “चिनार” द्रुमाः॥
बसंतक स्वर्णिम आभा द्विगुणित भऽ गेल अछि पीयर-लाल कोपड़सँ। स्वर्णकाल भ्रममे भौरा सभ एकरासँ दूर-दूर रहैत अछि। नन्दनवनक विहार जे पृथ्वीपर बिसारि दैत छथि, छाह झिलमिल घटैत-बढ़ैत जिनक डोलब अछि चंचल आ तरल। ओही चिनारकेँ हम देखने छी अडिग भेल ठाढ़।